Hellenic Daily News: Ιουνίου 2008\nΤο κορίτσι που (δεν) πέθανε 8 φορές...\nΈνα κορίτσι έγραψε τη δική του ιστορία όταν χρειάστηκε να υποβληθεί σε εγχείριση για την εμφύτευση του μικρότερου βηματοδότη παγκοσμίως. Κατάφερε να νικήσει 8 φορές τον θάνατο και τώρα ανυπομονεί να γιορτάσει τα 16α της γενέθλια.\nΟι γιατροί έδιναν στην Kirsty Sanderson λίγες μόνο εβδομάδες ζωής, καθώς γεννήθηκε με σοβαρότατο πρόβλημα στις αρτηρίες και μία τρύπα στην καρδιά της.\nΠέθανε 8 φορές κατά τη διάρκεια της 5ωρης επέμβασης, στην οποία υποβλήθηκε προκειμένου να αποκατασταθεί η βλάβη στην καρδιά της.\nΜετά, όμως, από τη σωτήρια επέμβαση για την τοποθέτηση βηματοδότη σε ηλικία μόλις 14 εβδομάδων, η Kirsty ξαναμπήκε στο χειρουργείο σε ηλικία 2 ετών, όπου οι γιατροί της αντικατέστησαν τον βηματοδότη με έναν άλλο, πολύ πιο μικροσκοπικό και βάρος μόλις 14 γραμμάρια – δηλαδή πολύ μικρότερος από το νύχι του αντίχειρα.\nΗ επαναστατική αυτή τεχνολογία επέτρεψε στην Kirsty, που σήμερα είναι 15 ετών, να αποκτήσει μία υγιή και φυσιολογική ζωή, χωρίς να χρειάζεται να υποβληθεί σε μεταμόσχευση καρδιάς.\nΗ ίδια δήλωσε: «Σπάνια περνάει μέρα χωρίς να σκεφτώ πόσο τυχερή είμαι που ζω. Η γιαγιά μου λέει ότι υπήρχαν πολλά μωρά σαν εμένα στο νοσοκομείο που πέθαιναν δίπλα τους, όση ώρα με περίμεναν να βγω από το χειρουργείο. Χωρίς τον βηματοδότη, σήμερα δεν θα ήμουν εδώ, ζωντανή.»\nΑναρτήθηκε από Vasilis στις 11:31 μ.μ. 0 σχόλια\nΑνακοίνωσε Ντέκο η Τσέλσι\nΗ εδώ και ημέρες γνωστοποιημένη μετακίνηση του Ντέκο στην Τσέλσι ολοκληρώθηκε σήμερα, με τον αγγλικό σύλλογο να ανακοινώνει επίσημα την απόκτηση του διεθνούς με την εθνική Πορτογαλίας μέσου από τη Μπαρτσελόνα. Ο Βραζιλιάνος (στην καταγωγή) άσος αποχωρεί από την Ισπανία μετά από τετραετή παραμονή στους «μπλαουγκράνα», αφού δεν βρισκόταν στα πλάνα του Πεπ Γκουαρντιόλα, και αποτελεί την πρώτη μεταγραφή των «μπλε» από την ημέρα που ανακοινώθηκε η πρόσληψη του Λουίς Φελίπε Σκολάρι στην τεχνική ηγεσία.\nΣε δηλώσεις του στον τηλεοπτικό σταθμό της Τσέλσι, αμέσως μετά την υπογραφή του συμβολαίου του, ο Ντέκο τόνισε ότι στόχος του είναι η κορυφή, τόσο στην Αγγλία όσο και στην Ευρώπη. «Είμαι πολύ χαρούμενος που βρίσκομαι εδώ. Είμαι βέβαιος ότι ήρθα την κατάλληλη στιγμή για να πετύχω σπουδαία πράγματα και να βοηθήσω την Τσέλσι να επιστρέψει στην κορυφή στην Αγγλία και να κερδίσει το Τσάμπιονς Λιγκ, που είναι το όνειρό τους εδώ και πολύ καιρό», υπογράμμισε ο 30χρονος μέσος και συνέχισε: «Η πρέμιερ λιγκ είναι ένα σπουδαίο πρωτάθλημα που γίνεται όλο και καλύτερο, όπως φαίνεται και από το γεγονός ότι δύο αγγλικές ομάδες έφτασαν στον τελικό του Τσάμπιονς Λιγκ. Είναι πολύ σημαντικό ότι υπάρχουν πολλοί παίκτες εδώ και υπάρχει ανταγωνισμός. Αυτό είναι υγιές και θα κάνει την ομάδα καλύτερη. Ξέρω πως αντιμετωπίζω μία καινούρια πρόκληση και ανυπομονώ γι΄ αυτήν. Θα χρειαστώ λίγο χρόνο, αλλά είμαι σίγουρος ότι θα το προσαρμοστώ καλά και γρήγορα και θα κάνω το καλύτερο για την ομάδα».\nΠελεκάνος: Μεγάλη ευκαιρία ο Ολυμπιακός\nΩς την μεγάλη ευκαιρία της ζωής του χαρακτήρισε την μεταγραφή του στον Ολυμπιακό, ο Μιχάλης Πελεκάνος. Ο νέος άσος των «ερυθρολεύκων» τόνισε ότι από την στιγμή που ήρθε η πρόταση από τους δευτεραθλητές Ελλάδας, η απόφαση του ήταν εύκολη, ενώ έστειλε και το μήνυμα του στον κόσμο της ομάδας: «Θα σας δικαιώσουμε!»\nΑναλυτικά οι δηλώσεις του Πελεκάνου:\n«Είμαι πολύ χαρούμενος που όλα τέλειωσαν με τον καλύτερο τρόπο. Ο Ολυμπιακός είναι μια μεγάλη ευκαιρία για μένα και είμαι αποφασισμένος να μην την αφήσω να χαθεί. Όλοι ξέρουν τι σημαίνει το να είσαι παίκτης του Ολυμπιακού και ποιοι είναι οι στόχοι της ομάδας. Πιστεύω ότι θα τα καταφέρουμε.\nΗ παρουσία του κόουτς Γιαννάκη στον πάγκο του Ολυμπιακού έπαιξε σημαντικό ρόλο στην απόφασή μου. Ξέρω πως δουλεύει στην Εθνική και ήθελα να συνεχίσω να δουλεύω μαζί του. Δεν υπήρχε στο μυαλό μου το ενδεχόμενο της επιστροφής στην Ελλάδα, αλλά από τη στιγμή που ήρθε η πρόταση του Ολυμπιακού η απόφαση ήταν εύκολη.\nΌ,τι κινήσεις έχουν γίνει ως τώρα είναι σπουδαίες, αλλά πρέπει να δουλέψουμε όλοι μαζί για να φτιάξουμε και σπουδαία ομάδα. Η παρουσία πολλών καλών παικτών στο ρόστερ σ όλες τις θέσεις, θα μας βοηθήσει. Ο ανταγωνισμός κάνει τους πάντες καλύτερους και το μεγαλύτερο κέρδος το έχει η ομάδα. Το μήνυμα που στέλνω στον κόσμο είναι να κάνουν υπομονή και να είναι σίγουροι ότι θα τους δικαιώσουμε».\nΣχόλιο blogger: Ότι πετάει το χτυπάει ο Γιαννάκης...\nΑναρτήθηκε από Vasilis στις 11:19 μ.μ. 0 σχόλια\nΈως το 2010 στον ΠΑΟ ο Γκούμας\nΠαίκτης του Παναθηναϊκού θα παραμείνει και για τα επόμενα δύο χρόνια ο Γιάννης Γκούμας. Ο αμυντικός του «τριφυλλιού» τα βρήκε σε όλα με τον Νίκο Πατέρα και υπέγραψε το νέο του συμβόλαιο.\nΗ ΠΑΕ ΠΑΝΑΘΗΝΑΪΚΟΣ ανακοινώνει ότι ήρθε σε συμφωνία με τον ποδοσφαιριστή Γιάννη Γκούμα, για την ανανέωση της συνεργασίας τους. Ο επί δεκατέσσερα συνεχή έτη παίκτης του Παναθηναϊκού θα εξακολουθήσει να φορά το "τριφύλλι" στο στήθος για τα επόμενα 2 χρόνια. "Έγινε το καλύτερο για όλους", δήλωσε ο ποδοσφαιριστής. "Έχω ξαναπεί πως ήθελα να τελειώσω την καριέρα μου στον Παναθηναϊκό και έτσι θα γίνει. Θέλω να ευχαριστήσω τη διοίκηση της ομάδας για τον τρόπο που με αντιμετώπισε. Μετά από τόσα χρόνια αισθάνομαι ένα με τον Παναθηναϊκό και θα συνεχίσω να δίνω τα πάντα για την επιτυχία του".\nΑναρτήθηκε από Vasilis στις 11:16 μ.μ. 0 σχόλια\nΜίζες 5.000.000 ευρώ κατ' έτος\nΣε νέες σημαντικές αποκαλύψεις, που αφορούν στη δράση της Siemens στα ελληνικά πολιτικά πράγματα, προβαίνει ο δικηγόρος του πρώην διαχειριστή των «μαύρων» ταμείων της εταιρείας, Ράινχαρτ Σίκατσεκ, στην εφημερίδα «Τα Νέα». Σύμφωνα με αυτές, οι ετήσιες μίζες για τον πολιτικό κόσμο εν Ελλάδι ανέρχονταν στα 5 εκατομμύρια ευρώ.\n«Το ένα εκατομμύριο μάρκα, που ακούσαμε πρόσφατα ότι παραδέχθηκε να έχει λάβει πολιτικός παράγοντας στην Ελλάδα, είναι μόνο η κορυφή του παγόβουνου. Σύμφωνα με τον πελάτη μου, Ράινχαρτ Σίκατσεκ, τουλάχιστον 5 εκατομμύρια ευρώ, κατά μέσον όρο, έβγαιναν κάθε χρόνο από τα ταμεία της Siemens με προορισμό την Ελλάδα, μέχρι τη στιγμή που πάγωσαν οι κινήσεις των λογαριασμών, λόγω της αποκάλυψης του σκανδάλου», αναφέρει στις δηλώσεις του ο συνήγορος του κ. Σίκατσεκ.\nΟ ίδιος γίνεται ακόμα πιο αποκαλυπτικός στη συνέχεια, λέγοντας: «Υπάρχουν μαρτυρίες που αναφέρουν ότι τα χρήματα πήγαιναν σε πολιτικά κόμματα, για να υπάρχει εύνοια, ότι δόθηκαν για την εξασφάλιση των έργων της Siemens στην Ελλάδα σχετικά με τους Ολυμπιακούς Αγώνες, εξοπλιστικά προγράμματα -ξέρετε, τις “everyday business” της εταιρείας στη χώρα σας. Και πρόκειται για αρκετά μεγαλύτερα ποσά, σε σχέση με αυτά που έχουν βρεθεί από την έρευνα των αρχών της χώρας σας».\nΠάντως, δεν είναι λίγοι αυτοί που υποψιάζονται ότι ο κ. Σίκατσεκ παρουσιάζει αυξημένα τα ποσά που έρρεαν από τα «μαύρα» ταμεία της γερμανικής εταιρείας, καθώς ενδέχεται να παρακρατούσε μέρος αυτών για ιδία χρήση.\nΑναρτήθηκε από Vasilis στις 11:11 μ.μ. 0 σχόλια\nΤο περιστατικό συνέβη στη Χαλκιδική το περασμένο Σάββατο\nΗ δημοσιογράφος και παρουσιάστρια του STAR CHANNEL, Ιωάννα Βάσου, βρισκόταν για διακοπές με φίλους στην Καλλιθέα.\nΌλα ξεκίνησαν, όταν σταμάτησε το αυτοκίνητό της για να αποβιβαστεί μια φίλη της. Ο τροχονόμος που ρύθμιζε την κυκλοφορία στην περιοχή εκνευρίστηκε και κουβέντα στη κουβέντα η κ. Βάσου βρέθηκε στο οδόστρωμα με τον τροχονόμο να την ταρακουνά «σαν χταπόδι», όπως καταγγέλλει η ίδια.\nΌπως λέει, βρέθηκε στο Αστυνομικό Τμήμα της περιοχής, όπου κατέθεσε μήνυση κατά του αστυνομικού.\nΤο ίδιο έκανε και ο αστυνομικός με τη διαφορά ότι εκείνος αφέθηκε ελεύθερος, ενώ η δημοσιογράφος κρατήθηκε για 16 ώρες.\nΣτην καταγγελία της κ. Βάσου θα ακούσετε ότι ο αστυνομικός έσχισε μόνος του τα ρούχα του για να δικαιολογήσει την επίθεση.\nΑναρτήθηκε από Giannis M. στις 11:04 μ.μ. 0 σχόλια\nΤην Τρίτη η απολογία Αναστασιάδη\nΤην Τρίτη θα απολογηθεί τελικά μέσω υπομνήματος ο φερόμενος ως κομιστής του "ροζ" DVD της υπόθεσης Ζαχόπουλου, Θέμος Αναστασιάδης.\nΟ κατηγορούμενος, που αντιμετωπίζει το αδίκημα σε βαθμό κακουργήματος της παραβίασης του νόμου περί προσωπικών δεδομένων, προσήλθε ενώπιον του ανακριτή το πρωί της Δευτέρας με τους συνηγόρους του Δημήτρη Τσοβόλα και Αλέξανδρο Κατσαντώνη.\nΩστόσο, ζήτησε μια ημέρα προθεσμία για να απολογηθεί, σημειώνοντας χαρακτηριστικά ότι χρειάζεται λόγο χρόνο "για να αναπνεύσει".\nΣε δηλώσεις του ο κ. Κατσαντώνης είπε "ζούμε την εποχή που κυριαρχεί η 13η εντολή, ού μπλέξεις. Και αφού έμπλεξε, θα απολογηθεί και θα αποδειχθεί ότι ήταν μια κακιά στιγμή".\nΑπό την απολογία του κ. Αναστασιάδη, ο ανακριτής θα αποφασίσει εαν θα αποστείλει κλήσεις για απολογία και σε άλλα δύο άτομα που φέρονται να εμπλέκονται στη διακίνηση του επίμαχου DVD.\nΥπενθυμίζεται ότι, σύμφωνα με το κατηγορητήριο, ο κ. Αναστασιάδης χωρίς να έχει το δικαίωμα, έλαβε γνώση προσωπικών δεδομένων τα οποία υπέκλεψε, επεξεργάστηκε και παρέδωσε στον κ. Ανδριανό με σκοπό να προσφορίσει για τον εαυτό του περιουσιακό όφελος.\nΣτη συνέχεια, ζήτησε τη μεσολάβηση του ειδικού γραμματέα Σπύρου Κλαδά, ώστε να μη συνεχιστεί η έρευνα που αφορούσε κατάθεση 5 εκατομμυρίων ευρώ σε υποκατάστημα τράπεζας στο Κολωνάκι.\nΣτο κατηγορητήριο αναφέρεται επίσης ότι ο Θέμος Αναστασιάδης είχε σκοπό να βλάψει το Χρήστο Ζαχόπουλο, αφού με τη γνωστοποίηση του υλικού θα εξευτελιζόταν και θα διασυρόταν η προσωπικότητά του ως δημοσίου λειτουργού με δυσμενείς για αυτόν συνέπειες.\nΑναρτήθηκε από Giannis M. στις 11:02 μ.μ. 0 σχόλια\nΖεστοί και φιλόξενοι οι Έλληνες\nΔεύτερη, μετά την Ιταλία, σε ζεστασιά και φιλοξενία ανθρώπων είναι η Ελλάδα μεταξύ των ευρωπαϊκών χωρών, σύμφωνα με τις προτιμήσεις των αναγνωστών του Βρετανικού περιοδικού Sunday Times Travel, το οποίο διοργάνωσε, για άλλη μια χρονιά τα "Βραβεία Αναγνωστών".\nΣύμφωνα με τους αναγνώστες του περιοδικού, το οποίο διεξήγαγε το διαγωνισμό κατά τη διάρκεια των προηγούμενων 12 μηνών, η Ελλάδα αποτελεί "χώρα με αγαπητούς, ζεστούς και φιλόξενους ανθρώπους, χώρα στην οποία κανείς λατρεύει τις λευκές αμμουδιές και το ζωντανό ρυθμό της καθημερινότητας".\nΤην πρώτη πεντάδα συμπληρώνουν η Γαλλία, η Ισπανία, οι οποίες όμως παράλληλα με τις θετικές συγκέντρωναν και σημαντικό αριθμό αρνητικών ψήφων, και η Ελβετία.\nΑναρτήθηκε από Giannis M. στις 11:00 μ.μ. 0 σχόλια\nΔεσμεύτηκαν ακατάλληλα τρόφιμα\nΠερίπου 66 τόνους ακατάλληλα για κατανάλωση φασόλια και αμύγδαλα δεσμεύτηκαν στο Τελωνείο Πειραιά.\nΠρόκειται για 45,2 τόνους φασόλια προέλευσης Κίνας, τα οποία είχαν μούχλα, και 20,7 τόνους αμύγδαλα χωρίς κέλυφος προέλευσης ΗΠΑ, που ήταν διάτρητα και είχαν έντομα.\nΓια την υπόθεση ενημερώθηκε το Υπουργείο Αγροτικής Ανάπτυξης και το Περιφερειακό Κέντρο Προστασίας Φυτών και Ποιοτικού Ελέγχου Πειραιά.\nΑναρτήθηκε από Giannis M. στις 10:52 μ.μ. 0 σχόλια\nΠούλησε τη ζωή του για 384.000 δολάρια\nΑπογοητευμένος από την τιμή που "έπιασε" η ζωή του στο e-bay δηλώνει τώρα ο Ίαν Άσερ.\nΟ Αυστραλός, αποφάσισε να βγάλει τη ζωή του ολόκληρη στο "σφυρί", το σπίτι, το αυτοκίνητο, τη δουλειά του, ακόμη και τους φίλους του, όταν χώρισε από τη γυναίκα του.\nΗ τιμή έφτασε τα 384.000 δολάρια, όσο κοστίζει το σπίτι του Ίαν στο Περθ της Αυστραλίας, ενώ ο ίδιος περίμενε τουλάχιστον 480.000 δολάρια.\n"Είμαι λίγο απογοητευμένος από το ποσό, περίμενα περισσότερα. Όμως είμαι αποφασισμένος να προχωρήσω", τόνισε ο Άσερ, ο οποίος πούλησε επίσης μια μηχανή, ένα τζετ - σκι και εξοπλισμό ελεύθερης πτώσης.\nΤο όνομα του νικητή δεν αποκαλύφθηκε. Ο Άσερ θα δώσει άμεσα τα πράγματά του και θα κάνει τις απαραίτητες συστάσεις στους φίλους του.\nΑπό τότε που ανακοινώθηκαν οι σκοποί του Άσερ, η σελίδα του στο διαδίκτυο είχε καθημερινά 250.000 χτυπήματα, ενώ η ιστορία του έχει κάνει το γύρο του κόσμου. Εμφανίστηκε σε πρωινό τοκ σόου, το οποίο είδαν 10 εκατομμύρια τηλεθεατές.\nΑναρτήθηκε από Giannis M. στις 10:50 μ.μ. 0 σχόλια\nΤέταρτο “χτύπημα” των Ρομπέν των Super Market\nΝέο συμβολικό χτύπημα με πρόθεση να στηλιτεύσουν την ακρίβεια στην αγορά κατάφεραν τη Δευτέρα αντιεξουσιαστές, που αυτοαποκαλούνται «Πρωτοβουλία αναρχικών για την ελεύθερη διακίνηση αγαθών», με στόχο τη φορά αυτή το Super Market Μαρινόπουλος στην περιοχή του Νέου Κόσμου.\nΟμάδα 20 περίπου αναρχικών, που φορούσαν κουκούλες, εισέβαλαν στο Super Market επί της οδού Ευδόξου, στο Νέο Κόσμο, και γέμισαν καλάθια με τρόφιμα και απορρυπαντικά.\nΣτη συνέχεια μετέβησαν σε παρακείμενη λαϊκή αγορά, όπου και μοίρασαν τα προϊόντα σε καταναλωτές. Πληροφορίες αναφέρουν ότι το πλήθος που εκείνη τη στιγμή ψώνιζε από τη λαϊκή αγορά του Νέου Κόσμου επιδοκίμασε τους νεαρούς αντιεξουσιαστές.\nΜαζί με τα αγαθά που αποσπάστηκαν από το Super Market μοιράστηκαν και φυλλάδια στα οποία η ομάδα των αναρχικών εξηγούσε τους λόγους αυτής της κίνησης.\nΜεταξύ άλλων αναφέρουν: «Καθημερινά βιώνουμε έντονα τις συνέπειες της αυξανόμενης ανόδου των τιμών που προωθεί το κεφάλαιο στην κοινωνία, τη στιγμή που οι μισθοί και οι συντάξεις παραμένουν στα ίδια πενιχρά επίπεδα, οδηγώντας μας κάτω από τα όρια της επιβίωσης. Παράλληλα οι κάθε λογής υπεύθυνοι και ειδικοί, ωρύονται για τη συνεχόμενη άνοδο των τιμών με προτάσεις τύπου "μποϊκοτάζ" που οδηγούν την ψευδαίσθηση μιας ισχυρής αντίδρασης- απάντησης στο πρόβλημα».\nΚαι δικαιολογούν την πράξη τους με τα εξής επιχειρήματα: «Επιλέγουμε να αντιδράσουμε αφαιρώντας προϊόντα πρώτης ανάγκης από ράφια μεγάλων αλυσίδων super market και διανέμοντας τα ελεύθερα σε αυτούς που τους ανήκουν. Δεν θεωρούμε την πράξη μας κλοπή, γιατί τα προϊόντα αυτά αποτελούν καρπό κάθε δική μας εκμεταλλευόμενης εργασίας και ανήκουν σε όλους μας».\n«Η κίνησή μας αυτή δεν έχει αλτρουιστικό χαρακτήρα, αντ’ αυτού αποτελεί ένα συμβολισμό με σκοπό την προτροπή του κοινωνικού συνόλου στην αβίαστη, ελεύθερη διακίνηση και χρήση των αγαθών και τη νοητή διαγραφή των ταμείων ξεπερνώντας τα νόμιμα όρια. Για την εξάπλωση της αμφισβήτησης του κράτους και του κεφαλαίου» σημειώνεται επίσης.\nΠρόκειται για το τέταρτο συνολικά «χτύπημα» της εν λόγω ομάδας αναρχικών. Είχε προηγηθεί το super market Σκλαβενίτης στη διασταύρωση των οδών Χαριλάου Τρικούπη και Ισαύρων στα Εξάρχεια το Σάββατο (31/5) και ακολούθησαν το super market DIA, στη διασταύρωση Κολοφώνος και Αχαρνών, και στο super market Βερόπουλος, στη διασταύρωση Περγάμου και Ρεμούνδου στις 14 Ιουνίου.\nΑναρτήθηκε από Vasilis στις 10:46 μ.μ. 0 σχόλια\nΣυνεχίζετα το "ξήλωμα"\nΣτην αποξήλωση δύο ακόμη αυθαίρετων κεραιών κινητής τηλεφωνίας προχώρησαν οι αρμόδιες υπηρεσίες του δήμου Αθηναίων.\nΣύμφωνα με τη δημοτική αρχή περισσότερες από 300 κεραίες κινητής τηλεφωνίας χωρίς άδεια λειτουργούν στη πόλη.\nΌπως δήλωσε ο αντιδήμαρχος Αθηναίων Νίκος Αβραμίδης, το τελευταίο διάστημα παρατηρείται όλο και πιο έντονα το φαινόμενο οι εταιρείες κινητής τηλεφωνίας να καμουφλάρουν τις κεραίες για να μην εντοπίζονται εύκολα.\nΑναρτήθηκε από Giannis M. στις 10:46 μ.μ. 0 σχόλια\nΝέες ταινίες: Mamma Mia\nΗ Donna (Meryl Streep) είναι μια μεσόκοπη Αγγλίδα που ζει πλέον σε Ελληνικό νησί όπου είναι ιδιοκτήτρια μιας ταβέρνας. Η κόρη της Sophie (Amanda Seyfried) ετοιμάζεται πυρετωδώς για το γάμο της και αποφασίζει να προσκαλέσει και τον πατέρα που ποτέ δεν γνώρισε. Το πρόβλημα είναι πως με βάση το ημερολόγιο της μητέρας της, οι υποψήφιοι πατεράδες είναι τρεις (Pierce Brosnan, Colin Firth, Stellan Skarsgaard). Έτσι η Sophie στέλνει γράμματα σε όλους κρυφά από τη μητέρα της, η οποία αρνείται να της αποκαλύψει την ταυτότητα του πραγματικού. Οι τρεις ανυποψίαστοι άντρες φτάνουν στο νησί για το γάμο, παράλληλα με τις δύο παλιές φίλες της μητέρας (Julie Walters, Christine Baranksi). Ακολουθούν πολλές παρεξηγήσεις, νοσταλγικές βόλτες στο παρελθόν και μερικά από τα πιο διαχρονικά pop κομμάτια όλων των εποχών με την ανεξίτηλη υπογραφή των ABBA. Μπορεί, όμως, να υπάρξει ευτυχισμένο τέλος για όλους τους πρωταγωνιστές;\nΤο δημοφιλέστερο ίσως jukebox musical όλων των εποχών, το 'Mamma Mia', μεταφέρεται στη μεγάλη οθόνη με αστέρια πρώτου μεγέθους και ένα soundtrack σίγουρη επιτυχία.\nΑναρτήθηκε από Vasilis στις 1:18 μ.μ. 0 σχόλια\nΈξι νεκροί σε σύγκρουση ελικοπτέρων\nΈξι άτομα έχασαν τη ζωή τους και ένα τραυματίστηκε σοβαρά, όταν δύο νοσοκομειακά ελικόπτερα συγκρούστηκαν στον αέρα, ενώ μετέφεραν ασθενείς στο νοσοκομείο, κοντά στην πόλη Φλάγκσταφ.\nΚαι οι τρεις επιβαίνοντες σε ένα από τα ελικόπτερα σκοτώθηκαν, εκ των οποίων τουλάχιστον ο ένας ήταν ασθενής. Αλλά τρία άτομα σκοτώθηκαν στο άλλο ελικόπτερο -και τα δύο ήταν τύπου Bell 407- , ενώ μία νοσοκόμα βρίσκεται σε κρίσιμη κατάσταση.\nΟ Ματ Στάιν, εκπρόσωπος της εταιρείας Classic Helicopters, η οποία διαχειριζόταν το ελικόπτερο δήλωσε ότι το ελικόπτερο ετοιμαζόταν να προσγειωθεί στο νοσοκομείο μεταφέροντας έκτακτο περιστατικό. «Ήταν όλοι ήρωες. Βρίσκονταν εκεί έξω προσφέροντας σημαντικές υπηρεσίες στην κοινότητά τους» δήλωσε ο Στάιν.\nΑνάλογο περιστατικό στην Αριζόνα συνέβη πέρυσι, όταν δυο τηλεοπτικά ελικόπτερα συγκρούστηκαν στον αέρα, ενώ παρακολουθούσαν αστυνομική καταδίωξη στους δρόμους του Φοίνιξ.\nΑναρτήθηκε από Vasilis στις 1:11 μ.μ. 0 σχόλια\nΣυνεχίζεται η μάχη με τις φλόγες στην Καλιφόρνια\nΗνωμένες Πολιτείες — Χιλιάδες πυροσβέστες στην Καλιφόρνια επιχειρούσαν αδιάκοπα μέσα στο σαββατοκύριακο να χαλιναγωγήσουν τις φλόγες, που κατέκαψαν πάνω από 1.400 χλμ στα βόρεια της αμερικανικής Πολιτείας, εστιάζοντας κατά κύριο λόγο τις προσπάθειές τους στη διάσωση της διάσημης παραθεριστικής τοποθεσίας Μπιγκ Σουρ.\nΠάνω από 1.200 κατοικίες κι άλλα κτήρια εξακολουθούν να απειλούνται άμεσα από την πυρκαγιά στην απόκρημνη και κατάφυτη αυτή περιοχή στις όχθες του Ειρηνικού, 200 χλμ νοτίως του Σαν Φρανσίσκο, όπως ανακοίνωσε η Πυροσβεστική, η οποία έχει αναπτύξει πάνω από 1000 άνδρες της στο σημείο εκείνο.\nΗ πυρκαγιά ξεκίνησε στις 21 Ιουνίου εξαιτίας κεραυνού. Χθες η έκτασή της είχε περιορισθεί μόλις κατά 3% κι η οδική αρτηρία που συνδέει το Λος Άντζελες με το Σαν Φρανσίσκο παραμένει κλειστή στα όρια αυτής της περιοχής, που είναι γνωστή διότι φιλοξενεί πλήθος συγγραφέων, όπως παλαιοτέρα τον Τζον Κέρουακ, που της είχε αφιερώσει ένα ομώνυμο μυθιστόρημά του.\nΤουλάχιστον 18.600 άνθρωποι, πυροσβέστες και στρατιώτες, όπως κι εθελοντές, αγωνίζονται ενάντια στις φλόγες, συνεπικουρούμενοι από σχεδόν 100 ελικόπτερα και 1.400 υδροφόρα φορτηγά έχουν αποσταλεί από σχεδόν όλες τις Δυτικές Πολιτείες για να βοηθήσουν στην κατάσβεση της πυρκαγιάς.\nΜέχρι στιγμής δεν έχουν υπάρξει ανθρώπινες απώλειες, αλλά 29 κατοικίες, μία εμπορική επιχείρηση κι άλλα 21 κτήρια έχουν καταστραφεί, ενώ έχουν απανθρακωθεί σχεδόν 1440 χλμ2 δασών και θαμνώδους έκτασης.\nΤο Σάββατο, ο πρόεδρος Τζορτζ Μπους κήρυξε την Καλιφόρνια σε κατάσταση εκτάκτου ανάγκης σε ομοσπονδιακό επίπεδο, έπειτα από έκκληση του κυβερνήτη της Άρνολντ Σβαρτσενέγκερ.\nΑναρτήθηκε από Vasilis στις 12:57 μ.μ. 0 σχόλια\nΑκριβότερα έως και 8 % θα είναι τα τιμολόγια της ΔΕΗ, από την Τρίτη, ενώ καταργούνται οι φθηνές χρεώσεις για δεύτερη κατοικία και εξοχικά σπίτια.\nΌπως ανέφερε ο υπουργός Ανάπτυξης Χρήστος Φωλιας, στο Εθνικό Συμβούλιο Καταναλωτή, έκανε δεκτή σχετική πρόταση της Ρυθμιστικής Αρχής Ενέργειας, να καταργηθεί η ρύθμιση που προέβλεπε ότι για τιμολόγια από 0 έως 800 κιλοβατώρες, οι αυξήσεις ήταν μηδενικές.\nΤο κοινωνικό τιμολόγιο παραμένει, δήλωσε ο υπουργός, αλλά για πολύτεκνους και ευπαθείς ομάδες και μόνο για την πρώτη κατοικία.\nΕρωτηθείς για την αύξηση, από την Τρίτη, στα τιμολόγια της ΔΕΗ, ο κ. Φώλιας ανέφερε ότι ήταν προαποφασισμένη, ενώ οι έμποροι διαμήνυσαν ότι θα την μετακυλήσουν στα προϊόντα επισημαίνοντας ότι δεν αντέχουν άλλο και κλείνουν.\nΑπαράδεκτη και προκλητική χαρακτήρισε τη νέα αύξηση των τιμολογίων της ΔΕΗ ο ΣΥΝ και εκτιμά οτι θα οδηγήσει σε ένα νέο κύμα ανατιμήσεων στην αγορά και θα κάνει ακόμα πιο δύσκολη τη ζωή χιλιάδων νοικοκυριών.\nΑνάκληση των αυξήσεων, ζητούν οι οργανώσεις καταναλωτών και είναι έτοιμες να προσφύγουν δικαστικά, κατά της ΔΕΗ.\nΑναρτήθηκε από Vasilis στις 12:49 μ.μ. 0 σχόλια\nΜε παρουσία bloggers η Σοσιαλιστική Διεθνής\nΞεκινάει σήμερα τις εργασίες του το 23ο Συνέδριο της Σοσιαλιστικής Διεθνούς στην Αθήνα με κεντρικό σύνθημα «Παγκόσμια Αλληλεγγύη – Τολμάμε να κάνουμε τη διαφορά». Η Σοσιαλιστική Διεθνής, η οποία αποτελεί μετεξέλιξη της Δεύτερης Διεθνούς που ιδρύθηκε το 1889, με τη σημερινή της μορφή ιδρύθηκε το 1951 και συμμετέχουν σ’ αυτή 159 κόμματα απ’ όλο τον πλανήτη με διαφορετικές παραδόσεις, συμφέροντα και επιμέρους στόχους.\nΑνάμεσά στους 650 εκπροσώπους των 159 διαφορετικών εργατικών, σοσιαλιστικών και σοσιαλδημοκρατικών κομμάτων θα βρεθούν ύστερα από πρόσκληση του ΠΑΣΟΚ και bloggers. Συγκεκριμένα από τη Δευτέρα έως και την Τετάρτη το 221.gr, η γενιά των 700 ευρώ, το πολιτικό blog και το πρόχειρο τετράδιο θα δώσουν το παρόν με σκοπό την παρακολούθηση, το σχολιασμό και την εναλλακτική ενημερωτική κάλυψη των εργασιών του Συνεδρίου.\nΑναλυτικά, το πρόγραμμα του Συνεδρίου ξεκινάει σήμερα, 30 Ιουλίου, με κεντρικό θέμα συζήτησης την κλιματική αλλαγή και την αναζήτηση κοινού οράματος των σοσιαλιστών για τη μετά Κυότο εποχή, συνεχίζεται την Τρίτη με κεντρικά θέματα την παγκόσμια ειρήνη και ασφάλεια, την οικονομική ανάπτυξη και την αντιμετώπιση της παγκόσμιας επισιτιστικής κρίσης αντίστοιχα, και τελειώνει την Τετάρτη 2 Ιουλίου με κεντρικό θέμα τη δημιουργία μιας νέας σοσιαλιστικής ατζέντας για τη μετανάστευση.\nΣτα highlights των εργασιών της πρώτης μέρας φιγουράρουν η επανεκλογή του Προέδρου της Σοσιαλιστικής Διεθνούς, κ. Γιώργου Παπανδρέου, και η ομιλία του Πρόεδρου του Ιδρύματος Οικονομικών Τάσεων (FOET) και συγγραφέα των βιβλίων «Το τέλος της εργασίας», «Η οικονομία του υδρογόνου», και «Το Ευρωπαϊκό Όνειρο», Jeremy Rifkin, με τίτλο «Ανοίγοντας τον δρόμο για μία Τρίτη βιομηχανική επανάσταση και ένα νέο όραμα Κοινωνικής Δικαιοσύνης για τον πλανήτη τον 21ο αιώνα». Εάν σας ενδιαφέρει, μπορείτε να στείλετε ερωτήματα για τον Jeremy Rifkin στο email ή τα σχόλια του blog της G700, να του τα μεταφέρουμε σε περίπτωση που καταφέρουμε τελικά να κάνουμε μία συνέντευξη μαζί του.\nΑναρτήθηκε από Vasilis στις 12:41 μ.μ. 0 σχόλια\nΔεκατριάχρονος πέθανε από αναθυμιάσεις\nΔεκατριάχρονος βρήκε τραγικό θάνατο τις πρώτες πρωινές ώρες όταν εκδηλώθηκε πυρκαγιά από άγνωστη μέχρι στιγμής αιτία στο σπίτι του, στο Πολύκαστρο Κιλκίς. Η πυρκαγιά εκδηλώθηκε στις 3.30 τα ξημερώματα στη σοφίτα της μονοκατοικίας και επεκτάθηκε\nΔεκατριάχρονος βρήκε τραγικό θάνατο τις πρώτες πρωινές ώρες όταν εκδηλώθηκε πυρκαγιά από άγνωστη μέχρι στιγμής αιτία στο σπίτι του, στο Πολύκαστρο Κιλκίς. Σύμφωνα με την πυροσβεστική υπηρεσία Κιλκίς η πυρκαγιά εκδηλώθηκε στις 3.30 τα ξημερώματα στη σοφίτα της μονοκατοικίας και επεκτάθηκε. Όπως αποκαλύφθηκε το άτυχο αγόρι πέθανε από τις αναθυμιάσεις την ώρα που κοιμόταν στο παιδικό του δωμάτιο. Την ώρα εκείνη στο σπίτι βρισκόταν μόνο η ανήλικη ξαδέλφη του η οποία κατάφερε να απομακρυνθεί από το δωμάτιο. Πυροσβέστες έσβησαν τη φωτιά πριν επεκταθεί, ενώ προανάκριση διενεργείται από την πυροσβεστική υπηρεσία.\nΑναρτήθηκε από Vasilis στις 12:23 μ.μ. 0 σχόλια\nΙτούδης: δικός μας ο Σάρας\nΤην επιθυμία του Παναθηναϊκού να κρατήσει και για την επόμενη αγωνιστική περίοδο τον Σαρούνας Γιασικεβίτσιους στην Αθήνα, εξέφρασε ο Δημήτρης Ιτούδης. Ο συνεργάτης του Ζέλιμιρ Ομπράντοβιτς τόνισε ότι ο παίκτες μπορεί να φύγει μέχρι τις 15 του Ιούλη.\n«Δεν έχει αλλάξει κάτι, θέλουμε να τον κρατήσουμε.\nΑυτή τη στιγμή δεν έχει πει ότι φεύγει, οπότε τον θεωρούμε κομμάτι της ομάδας και αυτό δεν αλλάζει.\nΈχει συμβόλαιο και μπορεί να φύγει μέχρι τις 15 Ιουλίου, όμως, αυτή τη στιγμή τον υπολογίζουμε.\nΕάν ζητήσει να φύγει θα το σκεφτούμε», είπε ο Ιτούδης και συνέχισε αναφερόμενος στα δημοσιεύματα που τον θέλουν να έχει συναντηθεί με παίκτη του ΝΒΑ προκειμένου να έρθει στους «πράσινους»:\n«Δεν αρνούμαι ότι βλέπουμε κάποιους παίκτες, αλλά όχι απαραίτητα από το ΝΒΑ. Στόχος μας είναι να χτίσουμε μία ομάδα που να μπορεί να διεκδικήσει όλους τους τίτλους.\nΑυτό είναι το σχέδιό μας και πάνω σε αυτό δουλεύουμε.\nΟι παίκτες απαιτούν χρήματα που μπορούν να πάρουν.\nΟι καλοί παίκτες θέλουν πολλά λεφτά και ορισμένες ομάδες με μεγάλο μπάτζετ όπως οι Παναθηναϊκός, Ολυμπιακός, ΤΣΣΚΑ, Ρεάλ και Μπαρτσελόνα είναι ικανές να φέρουν καλούς παίκτες και να τους πληρώσουν.\nΤο πρόβλημα ξεκινάει από το γεγονός ότι οι Ευρωπαίοι πάνε στο ΝΒΑ και εάν θέλεις να τους φέρεις πίσω ή να τους κρατήσεις πρέπει να πληρώσεις ακριβά».\nΑναρτήθηκε από Vasilis στις 12:12 μ.μ. 0 σχόλια\nΣτη σουηδική βουλή το πάρτι ενός 8χρονου\nΔημόσια συζήτηση στη Σουηδία προκάλεσε ένα 8χρονο αγόρι γιατί δεν κάλεσε δυο συμμαθητές του στο πάρτι των γενεθλίων του. Το σχολείο του παιδιού ανακοίνωσε ότι ο 8χρονος παραβίασε τα δικαιώματα των δύο παιδιών και κατήγγειλε το γεγονός στο σουηδικό κοινοβούλιο\nΤο σχολείο, που βρίσκεται στην πόλη Λουντ της νότιας Σουηδίας, υποστηρίζει ότι από τη στιγμή που διανεμήθησαν προσκλήσεις εντός των σχολικών εγκαταστάσεων τότε δεν πρέπει να γίνονται διακρίσεις. Ο πατέρας του 8χρονου κατέθεσε έγγραφη απολογία μέσω του κοινοβουλευτικού εκπροσώπου της περιφέρειας. Στην απολογία αναφέρεται ότι τα δύο παιδιά δεν κλήθηκαν στο πάρτι από τον γιο του γιατί το ένα δεν είχε καλέσει και εκείνο στο πάρτι του τον 8χρονο και με τον άλλο είχαν φιλονικήσει. Ο 8χρονος μοίρασε τις προσκλήσεις κατά τη διάρκεια του μαθήματος αλλά μόλις ο δάσκαλος αντελήφθη ότι δύο από τους μαθητές δεν είχαν πάρει πρόσκληση τις κατάσχεσε στο σύνολό τους. "Ο γιος μου στενοχωρήθηκε πάρα πολύ", δήλωσε ο πατέρας στην εφημερίδα Sydsvenskan. "Κανείς δεν έχει το δικαίωμα να κατάσχει την περιουσία κάποιου άλλου με τέτοιο τρόπο, είναι σαν να κατάσχεις την προσωπική αλληλογραφία κάποιου", πρόσθεσε ο πατέρας του 8χρονου. Η απόφαση για το θέμα αναμένεται να ανακοινωθεί το Σεπτέμβριο με την έναρξη του νέου σχολικού έτους.\nΣχόλιο blogger: Και άμα λύσουμε το ασφαλιστικό, το Σκοπιανό, το θέμα της παιδείας, την διαφθορά στην χώρα, τις σχέσεις με την Τουρκία, το έλλειμμα στην οικονομία, κάνουμε δρόμους, γίνουμε άνθρωποι στην τελική, θα έρθει η ώρα που θα ασχολούμαστε με τα πάρτι των 8χρονων; Μπα καλύτερα έτσι...\nΑναρτήθηκε από Vasilis στις 11:45 π.μ. 0 σχόλια\nΣτη σύσκεψη που προηγήθηκε ο υπουργός αφού πρώτα εξέφρασε την συμπαράστασή του στους επιβάτες του "Θεόφιλος" για τη μεγάλη περιπέτεια που έζησαν, αλλά και έδωσε τα συγχαρητήριά του προς την ηγεσία του Λιμενικού, και σε όλους τους εμπλεκόμενους φορείς, επεσήμανε τη σοβαρότητα του περιστατικού.\nΣυγκεκριμένα τα μέτρα που αποφασίσθηκε να ληφθούν είναι αναλυτικά τα εξής:\nΥπό διερεύνηση τα αίτια\n1. Αυστηροποιούνται οι ποινές στους παραβάτες του Διεθνούς Κανονισμού Αποφυγής Σύγκρουσης στη θάλασσα.\n2. Υποχρεούνται στο εξής οι Αξιωματικοί Γέφυρας σε ετήσια αξιολόγηση σε προσομοιωτές (simulator) με σκοπό την διαρκή εκπαίδευση (refresh) όσον αφορά την ακτοπλοΐα στα επικίνδυνα σημεία.\n3. Όσον αφορά τον Κώδικα Ασφαλούς Διαχείρισης θα επανεξεταστούν οι διατάξεις - διαδικασίες που προβλέπονται για τον πλου με βάση τις ιδιαιτερότητες και τα επικίνδυνα σημεία σε συνεργασία με συναρμόδιους φορείς και εκπροσώπους της ΠΕΠΕΝ.\nΠαράλληλα, στις Οινούσσες έφθασε ιδιωτικό συνεργείο απορρύπανσης για να αντιμετωπίσει τη ρύπανση, ενώ δύτες θα επιχειρήσουν τα τοποθετήσουν επιθέματα ώστε το "Θεόφιλος" να καταφέρει να πλεύσει σε ναυπηγείο. Μέχρι στιγμής, πάντως, η ρύπανση δεν έχει επεκταθεί στις ακτές των Οινουσσών.\nΑναρτήθηκε από Giannis M. στις 7:14 π.μ. 0 σχόλια\nΠροχωρΑΕΙ... προς τον γκρεμό\nΜε κλείσιμο απειλούνται δεκάδες σχολές περιφερειακών πανεπιστημίων, από την αναγνώριση των Κέντρων Ελευθέρων Σπουδών (ΚΕΣ) που έρχεται μέσα στο καλοκαίρι.\nΗ ενσωμάτωση της νέας κοινοτικής οδηγίας για την επαγγελματική αναγνώριση των πτυχίων, που χορηγούν ευρωπαϊκά ιδρύματα στο πλαίσιο συνεργασίας τους με ελληνικά κολέγια, αποτελεί πραγματικό εφιάλτη για τα περιφερειακά ΑΕΙ.\nΗδη αρκετά τμήματα του Πανεπιστημίου Αιγαίου έχουν χάσει την τελευταία διετία το 50% των νεοεισερχόμενων φοιτητών τους, εξαιτίας του αυξημένου φοιτητικού κόστους ζωής.\nΤο κόστος σπουδών σε ένα δημόσιο περιφερειακό ΑΕΙ είναι περίπου 10.000 τον χρόνο, ενώ σε ένα ΚΕΣ, αυτό μπορεί να πέσει στο μισό (δίδακτρα ΚΕΣ από 3.700 - 7.900 ευρώ) και δίχως το βραχνά του ενοικίου, αφού υπάρχει το πατρικό.\nΣτο παράλογο αυτό σκηνικό της αλόγιστης διεύρυνσης του μηχανογραφικού δελτίου ετοιμάζεται να λειτουργήσει νέο τμήμα στη Λήμνο, σχεδιασμένο στον... αέρα, κατακερματίζοντας ακόμη περισσότερο το ήδη κομμένο σε «χίλια» κομμάτια, Αιγαίου!\nΤα Πανεπιστήμια Στ. Ελλάδας και Ιόνιο, προσπαθούν να επιβιώσουν, την ίδια στιγμή που οι σχολές του Αγρινίου ζητούν την αυτονόμησή τους, ως το 23ο στον χάρτη των ΑΕΙ Πανεπιστήμιο Αιτωλ/νίας. Ο μεγάλος τους αντίπαλος, λοιπόν, μπορεί να είναι τα ΚΕΣ, γιατί πολλές σχολές αυτών των ΑΕΙ υπολειτουργούν και επιβιώνουν χρόνια... με ασπιρίνες.\n«Τα τελευταία δύο χρόνια κάποια τμήματα του Πανεπιστημίου Αιγαίου έχουν χάσει ακόμα και τους μισούς από τους πρωτοεισερχόμενους φοιτητές τους, που έχουν πάρει μετεγγραφή σε κεντρικά πανεπιστήμια.\nΓια τα περιφερειακά πανεπιστήμια η αναγνώριση των τίτλων των ΚΕΣ, θα μπορούσε να είναι πολύ σημαντική απειλή.\nΠανεπιστήμια στο νοίκι\nΣτέρεψαν τα κονδύλια\n«Τα μισά και πλέον τμήματα του Πανεπιστημίου Αιγαίου αναπτύχθηκαν με κονδύλια του Κοινοτικού Πλαισίου Στήριξης. Δυστυχώς όμως τα κονδύλια στέρεψαν και τώρα πρέπει το κράτος να καλύψει τον λογαριασμό», λέει στο «Εθνος της Κυριακής» ο αντιπρύτανης του Πανεπιστημίου, Ιωάννης Γκιάλας. Αν εξαιρέσουμε μερικά κτίρια που παραχωρήθηκαν από τις τοπικές κοινωνίες, το πανεπιστήμιο στεγάζεται σε νοικιασμένα σπίτια και μαγαζιά. Το 30% του προϋπολογισμού μας πάει σε ενοίκια.\nΓια να συνδεθούν τα 5 νησιά μεταξύ τους και με την Αθήνα απαιτείται δαπανηρή υποθαλάσσια δικτυακή υποδομή αρκετών χιλιάδων χλμ. Το υπουργείο αρχικά συμφώνησε να αναλάβει αυτά τα κόστη. Τελευταία όμως άλλαξε γνώμη και μας κάλεσε να πληρώσουμε από τον προϋπολογισμό δικτυακά κόστη που πλησιάζουν το 50% του προϋπολογισμού του ΑΕΙ».\nΑναρτήθηκε από Giannis M. στις 7:11 π.μ. 0 σχόλια\nΠρωταθλήτρια Ευρώπης 2008 η Ισπανία\nΠρωταθλήτρια Ευρώπης είναι από τη Κυριακή και για τα επόμενα τέσσερα χρόνια η Ισπανία.\nΜε γκολ του Φερνάντο Τόρες στο 33ο λεπτό, οι "φούριας ρόχας" νίκησαν 1-0 τη Γερμανία στον τελικό του EURO 2008 που έγινε στο "Ερνστ Χάπελ" της Βιέννης.\nΈτσι, επιστρέφουν στη Μαδρίτη έχοντας κατακτήσει το βαρύτιμο τρόπαιο, 44 χρόνια μετά τον τελευταίο τους θρίαμβο.\nΣτην απονομή των μεταλλίων ο βασιλιάς Χουάν Κάρλος και η βασίλισσα Σοφία, ο πρωθυπουργός της Ισπανίας Χοσέ Λουίς Ροντρίγκεζ Θαπατέρο και η καγκελάριος της Γερμανίας Άγκελα Μέρκελ.\nΤο κύπελλο στα χέρια των πρωταθλητών παρέδωσε ο πρέοδρος της ΟΥΕΦΑ Μισέλ Πλατινί.\nΔιαιτητής: Ρομπέρτο Ροζέτι (Ιταλία)\nΚίτρινες: Μπάλακ, Κουράνι - Κασίγιας, Τόρες\nΓΕΡΜΑΝΙΑ (Γιόακιμ Λεβ): Γενς Λέμαν, Αρνε Φρίντριχ, Περ Μερτεζάκερ, Κριστόφ Μετσέλντερ, Φίλιπ Λαμ (46' Μαρσέλ Γιάνσεν), Μπάστιαν Σβαϊνστάιγκερ, Τόρστεν Φρινγκς, Μίκαελ Μπάλακ, Τόμας Χίτσλσπεργκερ (58' Κεβιν Κουράνι), Λούκας Ποντόλσκι, Μίροσλαβ Κλόζε (79' Μάριο Γκόμεζ)\nΙΣΠΑΝΙΑ (Λουίς Αραγονιές): Ίκερ Κασίγιας, Σέρχιο Ράμος, Κάρλες Πουγιόλ, Κάρλος Μαρτσένα, Ζοάν Καπντεβίλα, Μάρκος Σένα, Αντρες Ινιέστα, Τσάβι Ερνάντεθ, Νταβίντ Σίλβα (66' Σάντι Καθόρλα), Τσεσκ Φάμπρεγας (63' Τσάμπι Αλόνσο), Φερνάντο Τόρες (78' Ντάνιελ Γκουίθα)\nΑναρτήθηκε από Giannis M. στις 4:12 π.μ. 0 σχόλια\nΤα παράθυρα των εμπρηστών\nΕνας από τους δημάρχους της Αττικής μιλώντας για τις τελευταίες καταστρεπτικές πυρκαϊές στον Υμηττό το πρωί της Παρασκευής, στην τηλεόραση του Mega, έθεσε τον δάκτυλον εις τον τύπον των ήλων.\nΕίπε δηλαδή ότι οι φωτιές θα συνεχίζονται όσο μένουν ουσιαστικώς ακαταδίωκτοι οι εμπρηστές και οικοπεδοποιούνται τα καμένα!\nΕξήγησε ο Δήμαρχος ότι, ενόσω τα δάση χωρίζονται σε άλφα και βήτα ζώνη, τα δάση θα καίγονται διότι στη βήτα ζώνη επιτρέπεται η οικοδόμηση (και στα καμένα) αν πρόκειται για... αναψυκτήρια και άλλα... τουριστικά κλπ. ειδικά κατασκευάσματα!\nΔηλαδή υπάρχει «παράθυρο», από το οποίο εισβάλλουν οι καταπατητές.\nΔεν είναι αυτό το μοναδικό «παράθυρο» στην Ελλάδα...\n«Παράθυρα» υπάρχουν πολλά. Ετσι, δεν υπάρχει αμφιβολία ότι από κάποιο παράθυρο του νόμου θα περάσουν οι κύριοι πρωταγωνιστές του σκανδάλου της Σήμενς.\nΔεν είναι συνεπώς αδικαιολόγητη η οργή του λαού για τα διαδραματιζόμενα στο πολιτικό σκηνικό. Και είναι ταυτοχρόνως απολύτως δικαιολογημένη η γενική αποδοκιμασία που βεβαιώνεται από τη δημοσκόπηση την οποία δημοσιεύει σήμερα «Το Βήμα».\nΗ τελευταία αυτή δημοσκόπηση πριν από τις καλοκαιρινές διακοπές επικυρώνει όσα είχαν ήδη αποσαφηνισθεί από τις προηγούμενες έρευνες, αλλά με διαφορά στην έμφαση που δίνει ο ελληνικός λαός στα προβλήματα της χώρας.\nΤο θέμα της ακρίβειας, λόγου χάριν, υπερτερεί κατά πολύ των ανησυχιών για την ανεργία, ενώ οι δυσχέρειες στην Παιδεία (παρ' όλον ότι οι ερωτώμενοι προβλέπουν συγκρούσεις κυβερνήσεως και φοιτητών) βρίσκονται σε πολύ χαμηλότερη μοίρα.\nΟσον αφορά τα θέματα κάθαρσης και διαφάνειας, η απομάκρυνση από τα κόμματα όσων εμπλέκονται στα πρόσφατα σκάνδαλα (και ιδίως την παροχή μαύρου χρήματος στα κόμματα) θεωρείται προτεραιότητα για την ηθική κάθαρση. Παρ' όλο που, στην πλειονότητά τους, οι ερωτώμενοι προβλέπουν «κουκούλωμα» και όχι διαλεύκανση των σκανδάλων.\nΑπό κάποιο νομικό «παράθυρο» θα περάσουν οι πρωταγωνιστές του σκανδάλου...\nΑλλά από τα «παράθυρα» αυτά προφανώς θα εισέλθει και ο άνεμος της αλλαγής που θα ανατρέψει το άρρωστο πολιτικό σκηνικό!\nΠηγή: Το ΒΗΜΑ-ΣΤΑΥΡΟΣ Π. ΨΥΧΑΡΗΣ\nΑναρτήθηκε από Giannis M. στις 8:29 μ.μ. 0 σχόλια\nΊσως λιώσουν αυτό το καλοκαίρι οι πάγοι στο Βόρειο Πόλο\nΑπαισιόδοξες είναι οι προβλέψεις των επιστημόνων για το Βόρειο Πόλο, καθώς σύμφωνα με τις εκτιμήσεις αυτό το καλοκαίρι ίσως λιώσουν προσωρινά οι πάγοι.\nΠρόκειται για ένα γεγονός που συμβαίνει για πρώτη φορά στα σύγχρονα χρόνια και θα σημάνει μια ακόμη υποχώρηση της αρκτικής παγονησίδας τα τελευταία δέκα χρόνια.\n«Είναι πολύ πιθανό να μην υπάρχει πλέον πάγος στο Βόρειο Πόλο στα τέλη του καλοκαιριού, κάτι που εξηγείται από το γεγονός ότι ο πόλος είναι στο εξής καλυμμένος από ένα λεπτό στρώμα πάγου» δήλωσε ο Μαρκ Σερέζε, επιστήμονας στο αμερικανικό εθνικό κέντρο χιονιού και στην Μπάουλντερ, στο Κολοράντο.\nΚαι πρόσθεσε ότι «είναι πιθανό στα μέσα Σεπτεμβρίου τα ιστιοφόρα να μπορούν να ταξιδεύουν από την Αλάσκα στο Βόρειο Πόλο», για να τονίσει ότι «το λιώσιμο των πάγων στο Βόρειο Πόλο έχει ήδη συμβεί στην ιστορία της Γης, αλλά οπωσδήποτε όχι στους σύγχρονους χρόνους».\nΣχολιάζοντας τις παρατηρήσεις των επιστημόνων τα δέκα τελευταία χρόνια, ανέφερε ότι υπάρχει μια τεράστια μείωση των αρκτικών πάγων - ιδίως τα τρία τελευταία χρόνια - και ότι αυτή η μακροχρόνια τάση θα μπορούσε να έχει ως αποτέλεσμα να μην υπάρχει πλέον πάγος το καλοκαίρι στον Αρκτικό Ωκεανό από τώρα έως το 2030.\nΈως πριν από μερικά χρόνια, αυτό το σενάριο αναμενόταν να συμβεί ανάμεσα στο 2050 και το 2100, είπε και πρόσθεσε: «Είμαι ωστόσο έκπληκτος που αυτό μπορεί να συμβεί τόσο γρήγορα. Πριν από πέντε χρόνια δεν θα μπορούσα ούτε καν να το φανταστώ».\n«Από μία επιστημονική άποψη, ο Βόρειος Πόλος είναι ένα σημείο όπως ένα άλλο στην υδρόγειο, όμως το γεγονός ότι ο πάγος μπορεί να λιώσει πλήρως (ακόμη και για λίγο) έχει ένα ισχυρό συμβολικό νόημα στη λαϊκή φαντασία» κατέληξε ο Μαρκ Σερέζε.\nΑναρτήθηκε από Giannis M. στις 6:16 μ.μ. 0 σχόλια\n'Επεσε αεροσκάφος στην Κρήτη\nΈνα αεροσκάφος τύπου Τσέσνα, κατέπεσε λίγο μετά τις 11 το πρωί, στη θαλάσσια περιοχή Καλαμάκι Τυμπακίου στην Κρήτη.\nΣτο αεροσκάφος βρισκόταν μόνο ο Ούγγρος χειριστής, αφού οι επιβάτες που συμμετείχαν σε ελεύθερες πτώσεις με αλεξίπτωτο είχαν προλάβει να το εγκαταλείψουν.\nΟ πιλότος βγήκε μόνος του στην ακτή κολυμπώντας και είναι καλά στην υγεία του. Αρχικά αρνήθηκε να διακομιστεί στο νοσοκομείο, αλλά τελικά θα πάει για προληπτικούς λόγους.\nΑναρτήθηκε από Giannis M. στις 6:15 μ.μ. 0 σχόλια\nΤραγωδία με τρενάκι του λούνα πάρκ\nΦρικτό θάνατο βρήκε ένα δεκαεφτάχρονο αγόρι από τη Νότια Καρολίνα, όταν τρενάκι του λούνα παρκ, τον χτύπησε θανάσιμα στο κεφάλι.\nΣύμφωνα με την αστυνομία, ο έφηβος μαζί με έναν φίλο του, μπήκαν σε απαγορευμένη περιοχή για το κοινό, για να φθάσουν "λαθραία" στο τρενάκι.\nΑυτό που ακολούθησε σόκαρε όσους ήταν αυτόπτες μάρτυρες. Το «παιχνίδι» χτύπησε με πολύ μεγάλη ταχύτητα το νεαρό και του έκοψε το κεφάλι. Το τραγικό δυστύχημα συνέβη, το Σάββατο, στη διάρκεια μιας εκδρομής στο Λούνα Παρκ Six Flags στην Georgia, που διοργάνωνε η εκκλησία της περιοχής.\nΚανένας από τους όσους βρίσκονταν πάνω στο τρενάκι, δεν τραυματίστηκε αλλά οι περισσότεροι έχουν πάθει πανικό. Αμέσως, κάλεσαν ασθενοφόρα, αλλά ήταν ήδη πολύ αργά για το άτυχο αγόρι.\nΤα τρενάκια του λούνα πάρκ, στερεώνονται πάνω σε ράγες και αναπτύσσουν ταχύτητα μέχρι και 80 χιλιόμετρα.\nΑναρτήθηκε από Giannis M. στις 6:14 μ.μ. 0 σχόλια\nΑυτοκτόνησε μοντέλο στη Νέα Υόρκη\n«Βουτιά» στο κενό από το παράθυρο του διαμερίσματός της στο Μανχάταν, έκανε το μοντέλο Ρουσλάνα Κορσουνόβα το Σάββατο το μεσημέρι.\nΗ 20χρονη κοπέλα από το Καζακστάν, πέθανε ακαριαία από την πτώση, όπως μεταδίδουν η New York Post και το CNN. H αστυνομία εξετάζει τώρα το σπίτι της Κορσουνόβα και είναι σχεδόν σίγουροι ότι πρόκειται για αυτοκτονία.\nΤο πανέμορφο μοντέλο, είχε καταφέρει να γίνει γνωστή στο χώρο της μόδας με δουλειές της σε μεγάλους οίκους , όπως οι Marc Jakobs, Nina Ricci και DKNY. Παράλληλα, έχει φωτογραφηθεί για πολλά περιοδικά, ενώ έχει κάνει και εξώφυλλο στη βρετανική Vogue.\nΣυντετριμμένη η ατζέντης της Debbie Jones, αρκέστηκε να πει ότι η Ρουσλάνα έμοιαζε σαν να έχει βγει από παραμύθι.\nΑναρτήθηκε από Giannis M. στις 6:12 μ.μ. 0 σχόλια\nΑπό την 1η Ιουλίου θα ισχύσει και στην Ολλανδία ο ευρωπαϊκός νόμος που απαγορεύει το κάπνισμα σε καφετέριες και εστιατόρια.\nΤο πρόβλημα όμως για τους Ολλανδούς δεν είναι τόσο η απαγόρευση του τσιγάρου, αλλά της μαριχουάνας που πωλείται ελεύθερα στη χώρα.\nΑναρτήθηκε από Giannis M. στις 6:06 μ.μ. 0 σχόλια\nΠέθανε μετά από 25 σφηνάκια βότκας\nΈνας 26χρονος άντρας από τη Φλόριντα των ΗΠΑ, πέθανε αφού κατανάλωσε 25 σφηνάκια βότκας σε λιγότερο από 30 λεπτά.\nΤο περιστατικό συνέβη σε ένα «στριπτιτζάδικο», όπου ο Έρικ Μόρις, λέγεται ότι συμμετείχε σε ένα παιχνίδι ποτού μαζί με έναν άλλο θαμώνα. Όταν ο «αντίπαλός» του σταμάτησε να πίνει, ο Μόρις συνέχισε να «κατεβάζει» τη βότκα σα να ήταν νερό.\nΣύμφωνα με μαρτυρίες αυτοπτών μαρτύρων, ο μπάρμαν εξακολουθούσε να βάζει σφηνάκια στον νεαρό άντρα, ενώ μόλις έφθασε τα 24 ή 25 σταμάτησε. Δευτερόλεπτα αργότερα από την άρνηση του μπάρμαν, ο Μόρις απομακρύνθηκε από το μπαρ και κατέρρευσε.\nΑμέσως κάλεσαν ασθενοφόρο, που τον μετέφερε στο πλησιέστερο νοσοκομείο, όπου και κατέληξε.\nΌπως δήλωσε αργότερα σε εφημερίδα η αδερφή του θύματος, ο αδερφός της συνέχισε να πίνει τα σφηνάκια για να αποδείξει την αντοχή του.\nΑναρτήθηκε από Giannis M. στις 6:04 μ.μ. 0 σχόλια\nΑπελάσεις σην Ιταλία\nΗ Ιταλία ανακοίνωσε ότι απέλασε 38 Αιγύπτιους στο πλαίσιο των επιχειρήσεων για την αντιμετώπιση της λαθρομετανάστευσης, που έγινε κατόπιν εντολών της κυβέρνησης Μπερλουσκόνι.\nΟ υπουργός Εσωτερικών, Ρομπέρτο Μαρόνι, σε ανακοίνωσή του εκφράζει την ικανοποίησή του για την απέλαση των λαθρομεταναστών, που μεταφέρθηκαν με ειδικά ναυλωμένο αεροσκάφος στο Κάιρο.\nΟ Μαρόνι υπερασπίστηκε επίσης τα σχέδια της κυβέρνησης για την λήψη δακτυλικών αποτυπωμάτων από τους Ρομά που ζουν στην Ιταλία, στους οποίους επιρρίπτονται ευθύνες για την εγκληματικότητα στα ιταλικά αστικά κέντρα.\n"Δεν γνωρίζουμε ποιοι ζουν σε νόμιμες εγκαταστάσεις και ποιοι είναι παράνομοι. Δεν γνωρίζουμε τις εθνικότητές τους, άρα χρειάζεται να κάνουμε απογραφή", δήλωσε ο Μαρόνι στην εφημερίδα Κοριέρε ντε λα Σέρα.\nΟ Μπερλουσκόνι ανέλαβε την πρωθυπουργία υποσχόμενος ότι θα λάβει μέτρα για να ελέγξει το κύμα των λαθρομεταναστών.\nΑναρτήθηκε από Giannis M. στις 6:03 μ.μ. 0 σχόλια\nΈκλεβε δωμάτια ξενοδοχείων\nΑστυνομικοί του τμήματος Ασφαλείας Πολυγύρου Χαλκιδικής, συνέλαβαν αλλοδαπό 37 ετών, ο οποίος ομολόγησε τη διάπραξη 5 κλοπών κατά ενοίκων δωματίων ξενοδοχειακών μονάδων, σε διάφορες περιοχές της Χαλκιδικής.\nΟ συλληφθείς, χρησιμοποιώντας ξυράφι έκοβε τη σίτα της πόρτας των δωματίων των ξενοδοχείων, ενώ από τις 5 κλοπές αποκόμισε συνολικά χρηματικό ποσό 3.200 ευρώ, καθώς και διάφορα αντικείμενα - τιμαλφή συνολικής αξίας 3.000 ευρώ, κατά δήλωση των παθόντων.\nΑναρτήθηκε από Giannis M. στις 6:01 μ.μ. 0 σχόλια\nΚατηγορείται για βιασμό και εκβίαση\nΜε τις κατηγορίες για βιασμό και εκβίαση νεαρής γυναίκας συνελήφθη από την Αστυνομική Διεύθυνση Κοζάνης ένας 44χρονος στην οικία του στην Κοζάνη.\nΗ σύλληψη έγινε μετά από καταγγελία 25χρονης ημεδαπής ότι ο εν λόγω άνδρας στις 24 του μηνός την εξανάγκασε σε ασελγείς πράξεις, τις οποίες φωτογράφησε με κινητό τηλέφωνο.\nΑπό την ημέρα εκείνη μέχρι και τη σύλληψή του ο δράστης τηλεφωνούσε στην παθούσα από το κινητό του τηλέφωνο, ζητώντας της να παραδώσει το χρηματικό ποσό των 1.500 ευρώ, απειλώντας την ότι σε αντίθετη περίπτωση θα κυκλοφορούσε τις φωτογραφίες στο διαδίκτυο.\nΜετά από συντονισμένες ενέργειες των αστυνομικών αρχών ο δράστης συνελήφθη και ομολόγησε ότι φωτογράφησε τις πράξεις, ενώ παρέδωσε στους αστυνομικούς τις επίμαχες φωτογραφίες.\nΟ συλληφθείς με τη σχηματισθείσα δικογραφία θα αποσταλεί στον εισαγγελέα πλημμελειοδικών Κοζάνης.\nΑναρτήθηκε από Giannis M. στις 8:25 μ.μ. 0 σχόλια\nΤελευταίες ημέρες για τα Windows XP, updates για τα Vista\nΟι τελευταίες πωλήσεις των Windows XP σε εμπόρους και κατασκευαστές hardware γίνονται αυτές τις μέρες, αφού από την 1η Ιουλίου δε θα διατίθενται πλέον υπολογιστές με εγκατεστημένα Windows XP.\nΣυνεχίζεται ωστόσο κανονικά η υποστήριξη στους χρήστες των XP μέχρι τον Απρίλιο του 2009 για τους χρήστες με “Mainstream Support” και μέχρι τον Απρίλιο του 2014 για τους χρήστες με “Extended Support”.\nΣτο μεταξύ, αυτές τις μέρες κυκλοφόρησε μια σειρά από updates για τα Windows Vista, που αφορά τους χρήστες με ή χωρίς Service Pack 1. Με τα updates, για τα οποία οι περισσότεροι χρήστες ειδοποιούνται αυτόματα όταν γίνεται εκκίνηση του λειτουργικού, λύνονται προβλήματα που είχαν εντοπιστεί στη λειτουργία αναζήτησης και το Windows Media Center.\nΑναρτήθηκε από Giannis M. στις 8:21 μ.μ. 0 σχόλια\nΣυνελήφθη ο ανθυπαστυνόμος\nΣυνελήφθη το μεσημέρι του Σαββάτου μετά από πολύωρη καταδίωξη ο ανθυπαστυνόμος ο οποίος είχε ξεκινήσει το πρωί από την Καρδίτσα με προορισμό την Αθήνα με στόχο να σκοτώσει την κουνιάδα του.\nΑστυνομικοί είχαν στήσει μπλόκο στα διόδια Αφιδνών προκειμένου να τον συλλάβουν.\nΟ ανθυπαστυνόμος όμως απέσπασε περιπολικό στα διόδια Αφιδνών και κατευθύνθηκε προς την Λαμία.\nΣτο ύψος των Καμένων Βούρλων ο ανθυπαστυνόμος έκανε αναστροφή με το αυτοκίνητο και κατευθύνθηκε και πάλι στην Αθήνα.\nΣυνελήφθη τελικά από συναδέλφους του στο ύψος του Καπανδριτίου.\nΝωρίτερα, επικράτησε το αδιαχώρητο στα διόδια Αφιδνών όπου τα οχήματα σχημάτιζαν ουρές.\nΑναρτήθηκε από Giannis M. στις 8:19 μ.μ. 0 σχόλια\nΣυνελήφθησαν για απάτες\nΤρεις αλλοδαποί συνελήφθησαν με την κατηγορία για απάτη, πλαστογραφία και παράβαση του Νόμου για την Προστασία Δεδομένων Προσωπικού Χαρακτήρα, μετά από έρευνα και συντονισμένη επιχείρηση αστυνομικών του Τμήματος Οικονομικού Εγκλήματος της Διεύθυνσης Ασφάλειας Θεσσαλονίκης.\nΣύμφωνα με ανακοίνωση της Γενικής Αστυνομικής Διεύθυνσης Θεσσαλονίκης οι δράστες προχωρούσαν στην υποκλοπή δεδομένων από πιστωτικές κάρτες ανυποψίαστων κατόχων.\nΣτη συνέχεια έκαναν αγορές.\nΣτην κατοχή των συλληφθέντων βρέθηκαν και κατασχέθηκαν συνολικά έξι πλαστές κάρτες, 2030 ευρώ, καθώς και νομίσματα άλλων χωρών.\nΑναρτήθηκε από Giannis M. στις 8:17 μ.μ. 0 σχόλια\nΣκλάβοι με μεροκάματο 1,66 ευρώ...\nΈνας 49χρονος Βούλγαρος μαζί με τον αδελφό του και ένας 44χρονος Έλληνας καπνοπαραγωγός, έφερναν από τη Βουλγαρία, εργάτες με την υπόσχεση ότι θα δούλευαν σε καπνοχώραφα με μεροκάματο 50 ευρώ.\nΣτην παγίδα τους έπεσαν 7 Βούλγαροι, ανάμεσά τους κι ένα κοριτσάκι μόλις 7 ετών.\nΣτα καπνοχώραφα του Αγίου Σπυρίδωνα Πιερίας, δούλευαν 15 ώρες την ημέρα, από τις 4 το πρωί έως τις 10 το βράδυ με ένα διάλειμμα 3 ωρών το μεσημέρι, νηστικοί και χωρίς νερό για 1,66 ευρώ την ημέρα!\nΌταν αντέδρασαν τους πέταξαν κυριολεκτικά στο δρόμο από το στάβλο, όπου τους είχαν παραχωρήσει ως κατάλυμα με συνέπεια να κοιμούνται στην πλατεία του χωριού, χωρίς κανείς από τους κατοίκους να τους προσφέρει ένα κομμάτι ψωμί.\nΗ αποκάλυψη της ανθρώπινης εξαθλίωσης με την ανοχή της τοπικής κοινωνίας έγινε, όταν η αδελφή ενός από τους εργάτες, πήγε στο Τμήμα Καταπολέμησης Εμπορίας Ανθρώπων της Ασφάλειας Αττικής και κατήγγειλε ότι οι δουλέμποροι ζητούσαν 600 ευρώ ως έξοδα μεταφοράς και επιστροφής των διαβατηρίων, τα οποία τους είχαν αφαιρέσει κατά την είσοδο στην Ελλάδα.\nΌταν οι αστυνομικοί βρήκαν τους εργάτες – θύματα ήταν όλοι σε άθλια κατάσταση, ενώ το 7χρονο κοριτσάκι είχε υποστεί ηλίαση και θερμοπληξία.\nΚαι οι 7 φιλοξενούνται από μη κυβερνητική οργάνωση, μέχρι να επιστρέψουν στην πατρίδα τους.\nΟ Έλληνας καπνοπαραγωγός και ο Βούλγαρος δουλέμπορος συνελήφθησαν, ενώ αναζητείται ο αδελφός του.\nΑναρτήθηκε από Giannis M. στις 8:13 μ.μ. 0 σχόλια\nΑνακοινώνεται η κυκλοφορία του Diablo 3\nΜετά από 8 χρόνια αναμονής διασταυρωμένες φήμες θέλουν την blizzard να ανακοινώνει σήμερα στο wwi (world wide invitational) επίσημα το Diablo 3. Άλλα στοιχεία που δείχνουν προς αυτήν την κατεύθυνση είναι η παραχώρηση του domain diablo3.com στην blizzard για δική της χρήση. Επίσης μια ενδιαφέρουσα σύμπτωση είναι ότι στις 29 ιουλίου το 2000 είχε ανακοινωθεί το diablo 2 και στις 29 Ιουλίου 2001 είχε ανακοινωθεί το diablo 2 : lord of destruction.Όμως όλα αυτά δεν παύουν να παραμένουν φήμες. Σε μερικές ώρες θα ξέρουμε αν τελικά αυτές οι φήμες ανταποκρίνονται στην πραγματικότητα.\nΕπίσης στο wwi θα ανακοινωθούν επιπλέον πληροφορίες σχετικά με τα άλλα 2 παιχνίδια τα οποία βρίσκονται σε στάδιο ανάπτυξης από την blizzard , δηλαδή το starcraft 2 και το world of warcraft : wrath of the Lich King.\nΕυχαριστούμε το φίλο του blog "kotsos" που μας ενημέρωσε για το θέμα\nΤελικά οι φήμες βγήκαν αληθινές και έτσι σήμερα η blizzard ανακοίνωσε την κυκλοφορία του diablo 3.\nΓια περισσότερες πληροφορίες www.blizzard.com\nΑναρτήθηκε από Giannis M. στις 1:46 π.μ. 0 σχόλια\nΥπόθεση δουλεμπορίου στην Πιερία\nΈνας Έλληνας κι ένας Βούλγαρος συνελήφθησαν με την κατηγορία ότι έπεισαν επτά αλλοδαπούς, ανάμεσά του και ανήλικο κορίτσι, να δουλέψουν σε φυτεία καπνού στην Ελλάδα με αντίτιμο 50 ευρώ την ημέρα.\nΩστόσο, σύμφωνα με τις καταγγελίες των εργατών, τους στέγασαν σε στάβλο και τους εξανάγκαζαν να δουλεύουν για περίπου 2 ευρώ την ημέρα, χωρίς να τους εξασφαλίζουν τροφή.\nΗ υπόθεση αποκαλύφθηκε όταν προσήλθε στην Ασφάλεια Αττικής Βουλγάρα, λέγοντας ότι της τηλεφώνησε ο αδελφός της και της ζήτησε να καταθέσει στην Αγροτική Τράπεζα, στο όνομα του Έλληνα ιδιοκτήτη των καπνοκαλλιεργειών, 600 ευρώ, προκειμένου να τον αφήσει ελεύθερο.\nΚλιμάκιο αστυνομικών που μετέβη στην Πιερία εντόπισε τους αλλοδαπούς σε κακή σωματική και ψυχολογική κατάσταση, ιδιαίτερα το ανήλικο κορίτσι, που έπρεπε να ακολουθεί τους γονείς του, μένοντας όλη την ημέρα εκτεθειμένο στον ήλιο.\nΤα θύματα μεταφέρθηκαν στις εγκαταστάσεις ΜΚΟ, όπου φιλοξενούνται μέχρι να επιστρέψουν στην πατρίδα τους, ενώ συνελήφθησαν ο Έλληνας που τους απασχολούσε και Βούλγαρος συνεργός του, οι οποίοι οδηγήθηκαν στον εισαγγελέα Κατερίνης.\nΑναρτήθηκε από Giannis M. στις 1:39 π.μ. 0 σχόλια\nNASA: Μπορεί να συντηρηθεί ζωή στον Άρη\nΤο έδαφος του Άρη διαθέτει τα απαραίτητα στοιχεία που χρειάζονται προκειμένου να συντηρηθεί ζωή στον «κόκκινο πλανήτη» ανακοίνωσαν την Πέμπτη οι υπεύθυνοι της NASA.\nΜετά την πρώτη ανάλυση των στοιχείων που συνέλλεξε ο Phoenix, το μη επανδρωμένο διαστημικό όχημα που πραγματοποιεί αναλύσεις στον Άρη.\nΔείτε τις φωτογραφίες από την ιστοσελίδα της NASA\nΟ ελληνικής καταγωγής επικεφαλής του χημικού εργαστηρίου της NASA, Σαμ Κουνάβης, δήλωσε ότι «ουσιαστικά βρήκαμε αυτό που φαίνεται ότι είναι η προϋπόθεση για την υποστήριξη της ζωής, στο παρελθόν, στο παρόν ή στο μέλλον».\n«Είναι το είδος του εδάφους που θα μπορούσατε να έχετε στην αυλή σας, αλκαλικό. Ίσως θα μπορούσατε να καλλιεργήσετε σπαράγγια σε αυτό. Είναι πολύ συναρπαστικό για εμάς. Όλοι μείναμε κατάπληκτοι από τα δεδομένα που λάβαμε» πρόσθεσε.\nΗ NASA, πάντως, σημειώνει ότι οι έρευνες δεν έχουν φθάσει ακόμα στο σημείο ώστε να εκφραστεί εάν ποτέ υπήρξε ζωή στον Άρη, ακόμη και σε μορφή μικροβίων.\nΟ κ. Κουνάβης τόνισε ότι «στο έδαφος δεν υπάρχει κάτι που να αποκλείει την ύπαρξη ζωής. Μάλιστα, φαίνεται πολύ φιλικό δεν έχει τίποτα το τοξικό».\nΥπενθυμίζεται ότι ο Phoenix προσεδαφίστηκε στο Άρη στις 26 Μαΐου αφού ταξίδευσε στο διάστημα επί 10 μήνες.\nΑναρτήθηκε από Vasilis στις 2:16 μ.μ. 0 σχόλια\nΤέλος εποχής για τη Microsoft\nΤελευταία μέρα η Παρασκευή (27/6) για τον Μπιλ Γκέιτς στο τιμόνι της μεγαλύτερης εταιρείας λογισμικού του κόσμου και δικό του «παιδί», τη Microsoft.\nΟ Γκέιτς ανακοίνωσε ότι αποσύρεται από την ενεργό επιχειρηματική δράση για να αφοσιωθεί πλέον στην φιλανθρωπία μέσω του ιδρύματος Bill & Melinda Gates, που αγωνίζεται κατά της εξάπλωσης επιδημιών και της φτώχιας.\nΟ Μπιλ Γκέιτς, δεύτερο παιδί ενός επιτυχημένου δικηγόρου από το Σηάτλ, ασχολήθηκε για πρώτη φορά με τον προγραμματισμό των κομπιούτερ στην ηλικία των 13. Η μητέρα του είχε ενεργό ρόλο σε φιλανθρωπικές οργανώσεις. Ως έφηβος είχε το όνειρο κάθε άνθρωπος σε κάθε μέρος του κόσμου να έχει έναν προσωπικό υπολογιστή. Το όραμα του πραγματικά τον οδήγησε στο να έχει μεγάλη συνεισφορά στη δημιουργία του σημερινού «παγκόσμιου χωριού». Άλλωστε, το ανέφερε και ο ίδιος, ότι «έριξε μια ματιά στο μέλλον και βάσισε την καριέρα του σε αυτό που είδε».\nΣήμερα, στην ηλικία των 52 διατηρώντας ακόμη την «εφηβική» φυσιογνωμία του με τον casual τρόπο ντυσίματος και τα μεταλλικά γυαλιά, ο Γκέιτς, λέει αντίο στην Microsoft, για να ασχοληθεί με τα προβλήματα του πλανήτη. Είναι άλλωστε, όπως έχει δηλώσει της γνώμης ότι «τα μεγάλα πλούτη, φέρνουν και μεγάλες ευθύνες».\nΑναρτήθηκε από Vasilis στις 2:04 μ.μ. 0 σχόλια\nΣτο Ευρωπαϊκό Δικαστήριο η Ελλάδα\nΣτο Ευρωπαϊκό Δικαστήριο παραπέμπει την Ελλάδα κι αλλά οκτώ κράτη-μέλη η Κομισιόν, επειδή δεν ενσωμάτωσαν στο εθνικό τους δίκαιο κοινοτική οδηγία για τιμωρία όσων ρυπαίνουν το περιβάλλον\nΣτο Ευρωπαϊκό Δικαστήριο παραπέμπει την Ελλάδα κι αλλά οκτώ κράτη-μέλη η Κομισιόν, επειδή δεν ενσωμάτωσαν στο εθνικό τους δίκαιο κοινοτική οδηγία για τιμωρία όσων ρυπαίνουν το περιβάλλον. Ο Ευρωπαίος Επίτροπος αρμόδιος για το Περιβάλλον επίτροπος για το Περιβάλλον Σταύρος Δήμας δηλώνει ότι η οδηγία που θεωρεί όσους ρυπαίνουν υπεύθυνους για την περιβαλλοντική ζημιά που προκάλεσαν, "είναι ένα από τα σημαντικότερα νέα τμήματα του ευρωπαϊκού περιβαλλοντικού νόμου που έχει καθιερωθεί τα τελευταία χρόνια"\nΑναρτήθηκε από Vasilis στις 1:57 μ.μ. 0 σχόλια\nΡουμανία : Ασύδοτη και ατιμώρητη η διαφθορά, σύμφωνα με έκθεση διεθνούς οργάνωσης\nΗ ετήσια έκθεση της διεθνούς οργάνωσης "Transparency International" υπογραμμίζει ότι στη Ρουμανία έχει γίνει κάποια προσπάθεια ενημέρωσης της κοινής γνώμης και έχουν ληφθεί ορισμένα νομικά μέτρα για την πρόληψη της διαφθοράς όμως δεν υπάρχει καμιά ουσιαστική τιμωρία για τις περιπτώσεις που αποκαλύπτονται ενώ οι σοβαροί παραβάτες αφήνονται ελεύθεροι. Η έκθεση καταγγέλλει, επίσης, ότι το νομικό σύστημα είναι ανεπαρκές για να αντιμετωπίσει το πρόβλημα, ενώ η δημόσια διοίκηση απολαμβάνει ένα καθεστώς ασυλίας παρά τα συνεχή κρούσματα διαφθοράς που καταγγέλλονται, σύμφωνα με σχετικό δημοσίευμα της εφημερίδας "Nine O' Clock".\nΥπογραμμίζεται δε, ότι η Ανεξάρτητη Διεύθυνση κατά της Διαφθοράς (DNA) κάνει πολύ αποτελεσματικά τη δουλειά της έρευνας και της καταγγελίας των κρουσμάτων, με συνέπεια τη δημιουργία δυσαρέσκειας μεγάλης μερίδας της πολιτικής τάξης εναντίον της.\nΗ έκθεση υπογραμμίζει, επίσης, τις αρνητικές επιπτώσεις που έχει ο τελευταίος νόμος σύμφωνα με τον οποίο δεν είναι πλέον αρμόδιοι οι δημόσιοι Ορκωτοί Λογιστές να προβούν σε εκτιμήσεις των επιπτώσεων σε υποθέσεις διασπάθισης δημόσιας περιουσίας με συνέπεια την υποτίμηση των μεγεθών και τον περιορισμό των εντυπώσεων από τα τυχόν σκάνδαλα.\nΑναρτήθηκε από Vasilis στις 1:49 μ.μ. 0 σχόλια\nΝέος τρόπος εξαπάτησης\nΤην προσοχή των πολιτών εφιστά ο Τραπεζικός Μεσολαβητής, καθώς επιτήδειοι έχουν βρει νέο τρόπο να αποσπούν πιστωτικές κάρτες.\nΣύμφωνα με καταγγελίες, την ώρα της συναλλαγής σε ΑΤΜ τραπεζών, άγνωστοι χτυπούν ελαφρά τον ώμο των πελατών και ρωτούν αν το χαρτονόμισμα των 20 ευρώ που έχει πέσει κάτω είναι δικό τους.\nΟ πελάτης στρέφει την προσοχή του στο χαρτονόμισμα και την ίδια στιγμή ο επιτήδειος αποσπά την κάρτα από το ΑΤΜ.\nΟι πελάτες θεωρούν ότι το μηχάνημα παρακράτησε την κάρτα τους και απευθύνονται μάταια στην τράπεζα.\nΑναρτήθηκε από Giannis M. στις 5:22 π.μ. 0 σχόλια\nΑίσθηση στην παγκόσμια επιστημονική κοινότητα έχει προκαλέσει η αποκάλυψη ότι στο διεθνώς αναγνωρισμένο εργαστήριο του καθηγητή Χιούγκο Ρούντιγκερ του Πανεπιστημίου της Βιέννης, παραποιήθηκαν τα αποτελέσματα ερευνών αναφορικά με τις επιπτώσεις της ηλεκτρομαγνητικής ακτινοβολίας των κινητών τηλεφώνων στο DNA των ανθρώπων.\nΗ εν λόγω έρευνα, γνωστή ως REFLEX, είχε στόχο να μελετήσει την επίδραση που ασκεί η ακτινοβολία που εκπέμπουν τα κινητά τηλέφωνα στο DNA ορισμένων τύπων κυττάρων και τα συμπεράσματα της είχαν λάβει μεγάλη δημοσιότητα.\nΣύμφωνα με το έγκυρο Γερμανικό περιοδικό Der Spiegel, αλλά και τις καταγγελίες επιστημόνων από το Πανεπιστήμιο της Βρέμης, η επιστημονική ομάδα του καθηγητή Ρούντιγκερ στήριξε τα συμπεράσματα της σε αποτελέσματα ερευνήτριας τα οποία αποδείχτηκαν λανθασμένα.\nΣύμφωνα με το γερμανικό και αυστριακό Τύπο, η ερευνήτρια και συγγραφέας των μελετών της ομάδας παραποιούσε τα αποτελέσματα της έρευνας προκειμένου να καταλήγει σε συγκεκριμένα συμπεράσματα που καταδίκαζαν τα κινητά τηλέφωνα.\nΤο Πανεπιστήμιο της Βιέννης διέταξε την πραγματοποίηση διοικητικής εξέτασης από την Επιτροπή Ηθικής του ιδρύματος, προκειμένου να εξακριβωθούν τα κίνητρα των επιστημόνων που παρουσίασαν τα παραποιημένα στοιχεία, ενώ η ερευνήτρια υπέβαλε την παραίτησή της.\nΣύμφωνα με τον Τύπο, δύο ακόμη δημοσιεύσεις των ερευνητικών μελετών που παρουσιάστηκαν το 2005 και το 2008 αποσύρθηκαν καθώς κρίθηκε ότι έχουν μεγάλες επιστημονικές αστοχίες.\nΗ έρευνα REFLEX αποτελούσε για καιρό σημαντικό επιχείρημα εκείνων των επιστημόνων που εκφράζουν σκεπτικισμό αναφορικά με τις συνέπειες των κινητών στην υγεία, καθώς παρουσίαζε στοιχεία που τα ενοχοποιούσαν για την επίδραση της ηλεκτρομαγνητικής ακτινοβολίας στον ανθρώπινο οργανισμό.\nΣύμφωνα με δημοσιεύματα του ξένου Τύπου, τα αποτελέσματα του επιστημονικού εργαστηρίου του καθηγητή Ρούντιγκερ ενδέχεται να διαμορφώθηκαν ώστε να μεταθέσουν σκόπιμα τη συζήτηση από πραγματικούς κινδύνους για τη δημόσια υγεία στο επίπεδο της κινητής τηλεφωνίας.\nΗ συγκεκριμένη έρευνα είναι γνωστή στην Ελλάδα και από Έλληνες επιστήμονες που τη χρησιμοποιούσαν ως σημείο αναφοράς για τις επιπτώσεις της ηλεκτρομαγνητικής ακτινοβολίας στην υγεία.\nΑναρτήθηκε από Giannis M. στις 5:18 π.μ. 0 σχόλια\nΝέα μεγάλη χασισοφυτεία στο Μυλοπόταμο\nMόλις λίγες μέρες μετά τη δολοφονική επίθεση χασισοκαλλιεργητή εναντίον 3 αστυνομικών στους Μαλάδες Ηρακλείου, νέα μεγάλη χασισοφυτεία με περισσότερα από 530 δενδρύλλια χασίς, ανακάλυψαν οι αστυνομικοί στο Μελιδόνι Ρεθύμνου και συνέλαβαν τους δύο Αλβανούς, οι οποίοι τα φρόντιζαν.\nΗ χασισοφυτεία βρέθηκε δίπλα σε ρυάκι στην περιοχή του Μυλοποτάμου και τα δενδρύλλια ήταν ύψους 1,5 μέτρου.\nΤον ιδιοκτήτη αναζητούν τώρα οι άνδρες της αστυνομίας, ενώ σύμφωνα με πληροφορίες οι δύο αλλοδαποί είχαν συλληφθεί στο παρελθόν άλλες δύο φορές και είχαν απελαθεί.\nΑναρτήθηκε από Giannis M. στις 5:16 π.μ. 0 σχόλια\nΝέα ληστεία σε διόδια\nΔεν έχουν περάσει δύο εβδομάδες από τη μεγάλη ληστεία στα διόδια της Ελευσίνας και το απόγευμα της Τετάρτης, στόχος έγινε και ο σταθμός διοδίων των Αγίων Θεοδώρων.\nΟ ληστής έκρυψε το πρόσωπό του με μαντήλι, κινήθηκε προς τα διόδια με αυτοκίνητο και αφού έστρεψε κυνηγετική καραμπίνα προς τον μοναδικό υπάλληλο του σταθμού, απέσπασε τα 390 ευρώ, που είχε στο ταμείο του.\nΣτη συνέχεια διέφυγε με ΙΧ, το οποίο δεν είχε πινακίδες κυκλοφορίας.\nΑναρτήθηκε από Giannis M. στις 5:14 π.μ. 0 σχόλια\nΊσως λιώσουν αυτό το καλοκαίρι οι πάγοι στο Βόρειο...\nΤελευταίες ημέρες για τα Windows XP, updates για τ...\nΡουμανία : Ασύδοτη και ατιμώρητη η διαφθορά, σύμφω...


Λόπεθ: «Έμεινα έκπληκτος που έφυγα από τον Ατρόμητο – Ο Ολυμπιακός δεν θα κάνει περίπατο φέτος» | SPORTS ROOM\nΑρχική Ποδόσφαιρο Super League 1 Λόπεθ: «Έμεινα έκπληκτος που έφυγα από τον Ατρόμητο – Ο Ολυμπιακός δεν...\nΟ Άνχελ Λόπεθ σε ραδιοφωνικές του δηλώσεις στάθηκε στο φετινό πρωτάθλημα, τον Ολυμπιακό αλλά και το πως έφυγε από τον Ατρόμητο.\nΣτο Metropolis 95,5 φιλοξενήθηκε ο πρώην προπονητής του Ατρομήτου, Άνχελ Λόπεθ, όπου μεταξύ άλλων είπε για:\nΤον Βόλο: «Ο Βόλος αυτή τη σεζόν έχει μεγαλύτερο μπάτζετ και περισσότερους παίκτες σε σχέση με πέρυσι. Μεγάλωσε ως σύλλογος, ανέβασε την απόδοσή του και θα δούμε ένα ανταγωνιστικό Βόλο στην Τούμπα. Δε νομίζω πως παίζει καλύτερα φέτος αλλά είπα και νωρίτερα πως έχει μεγαλύτερο ρόστερ. Κανείς δεν ξεχνάει τα αποτελέσματα που πήραμε πέρυσι και την 7η θέση που τερματίσαμε, είχαμε μια θαυμάσια πορεία. Είμαι περήφανος που συμμετείχα στην ανάπτυξη του Βόλου».\nΤον ΠΑΟΚ του Λουτσέσκου: «Τον ξέρω καλά τον Λουτσέσκου από τη Ρουμανία, είναι προπονητής που του αρέσει η τακτική, είναι δουλευταράς, θα χτίσει μια πολύ καλή ομάδα ξανά. Εχει πάθος και πολύ καλό παρελθόν στον ΠΑΟΚ».\nΤον Αμπασκάλ, και την τακτική του Μπέου να παίρνει νέους προπονητές: «Μου αρέσει πολύ η τακτική του προέδρου του Βόλου, οι νέοι προπονητές έχουν πάθος, ενέργεια, έχουν ακαδημαϊκό προφίλ, έχουν εμπειρία από τις καταστάσεις που ζουν. Βλέπετε και στη Μπάγερν Μονάχου υπάρχει ένας νέος προπονητής, ο Νάγκελσμαν, είναι καιρός για τους νέους προπονητές να λάμψουν.\nΠροηγούμενο άρθροΣκουρτόπουλος: «Να δείξουμε καλύτερο πρόσωπο κόντρα στον ΠΑΟΚ»\nΕπόμενο άρθροΚουφός: «Ο πιο ταλαντούχος συμπαίκτης που είχα, είναι ο Ντερόν Ουίλιαμς στο peak του»


Πώς να πάω στο προορισμό רחמילביץ/טיילת ג στη πόλη ירושלים με Λεωφορείο, Τραμ; | Moovit\nΠώς να πάω στο προορισμό רחמילביץ/טיילת ג στη πόλη ירושלים με Λεωφορείο, Τραμ;\nΟδηγίες προς το προορισμό רחמילביץ/טיילת ג από τις κορυφαίες τοποθεσίες στη πόλη ירושלים χρησιμοποιώντας Λεωφορείο, Τραμ\nΑπό הר הרצל, ירושלים 48 λεπτά\nΑπό צומת שילת, כפר רות 54 λεπτά\nΑπό האוניברסיטה העברית גבעת רם, ירושלים 35 λεπτά\nΑπό בנייני האומה, ירושלים 27 λεπτά\nΑπό קניון הדר, ירושלים 51 λεπτά\nΑπό קניון עזריאלי, מודיעין-מכבים-רעות* 63 λεπτά\nΑπό עיריית מודיעין, מודיעין-מכבים-רעות* 55 λεπτά\nΠώς να πάω στο προορισμό רחמילביץ/טיילת ג με Λεωφορείο\nΠόσος χρόνος χρειάζεται για να πάω στο προορισμό רחמילביץ/טיילת ג από הר הרצל, ירושלים με τις δημόσιες συγκοινωνίες;\nΧρειάζεται 49 λεπτά από הר הרצל, ירושלים για רחמילביץ/טיילת ג χρησιμοποιώντας Τραμ - 1, Λεωφορείο - 66\nΠόσος χρόνος χρειάζεται για να πάω στο προορισμό רחמילביץ/טיילת ג από צומת שילת, כפר רות με τις δημόσιες συγκοινωνίες;\nΧρειάζεται 55 λεπτά από צומת שילת, כפר רות για רחמילביץ/טיילת ג χρησιμοποιώντας Λεωφορείο - 113, Λεωφορείο - 66\nΠόσος χρόνος χρειάζεται για να πάω στο προορισμό רחמילביץ/טיילת ג από האוניברסיטה העברית גבעת רם, ירושלים με τις δημόσιες συγκοινωνίες;\nΧρειάζεται 35 λεπτά από האוניברסיטה העברית גבעת רם, ירושלים για רחמילביץ/טיילת ג χρησιμοποιώντας Λεωφορείο - 66\nΠόσος χρόνος χρειάζεται για να πάω στο προορισμό רחמילביץ/טיילת ג από בנייני האומה, ירושלים με τις δημόσιες συγκοινωνίες;\nΧρειάζεται 27 λεπτά από בנייני האומה, ירושלים για רחמילביץ/טיילת ג χρησιμοποιώντας Λεωφορείο - 66א\nΠόσος χρόνος χρειάζεται για να πάω στο προορισμό רחמילביץ/טיילת ג από קניון הדר, ירושלים με τις δημόσιες συγκοινωνίες;\nΧρειάζεται 51 λεπτά από קניון הדר, ירושלים για רחמילביץ/טיילת ג χρησιμοποιώντας Λεωφορείο - 34, Λεωφορείο - 66\nΠόσος χρόνος χρειάζεται για να πάω στο προορισμό רחמילביץ/טיילת ג από קניון עזריאלי, מודיעין-מכבים-רעות* με τις δημόσιες συγκοινωνίες;\nΧρειάζεται 64 λεπτά από קניון עזריאלי, מודיעין-מכבים-רעות* για רחמילביץ/טיילת ג χρησιμοποιώντας Λεωφορείο - 113, Λεωφορείο - 66\nΠόσος χρόνος χρειάζεται για να πάω στο προορισμό רחמילביץ/טיילת ג από עיריית מודיעין, מודיעין-מכבים-רעות* με τις δημόσιες συγκοινωνίες;\nΧρειάζεται 55 λεπτά από עיריית מודיעין, מודיעין-מכבים-רעות* για רחמילביץ/טיילת ג χρησιμοποιώντας Λεωφορείο - 113, Λεωφορείο - 66\nΠόσο χρόνο παίρνει για να πάει κάποιος στο προορισμό רחמילביץ/טיילת ג από הר הרצל, ירושלים με Λεωφορείο;\nΧρειάζεται 45 λεπτά από הר הרצל, ירושלים για רחמילביץ/טיילת ג χρησιμοποιώντας Λεωφορείο - 39א, Λεωφορείο - 78, Λεωφορείο - 66\nΠόσο χρόνο παίρνει για να πάει κάποιος στο προορισμό רחמילביץ/טיילת ג από צומת שילת, כפר רות με Λεωφορείο;\nΠόσο χρόνο παίρνει για να πάει κάποιος στο προορισμό רחמילביץ/טיילת ג από האוניברסיטה העברית גבעת רם, ירושלים με Λεωφορείο;\nΠόσο χρόνο παίρνει για να πάει κάποιος στο προορισμό רחמילביץ/טיילת ג από בנייני האומה, ירושלים με Λεωφορείο;\nΠόσο χρόνο παίρνει για να πάει κάποιος στο προορισμό רחמילביץ/טיילת ג από קניון הדר, ירושלים με Λεωφορείο;\nΠόσο χρόνο παίρνει για να πάει κάποιος στο προορισμό רחמילביץ/טיילת ג από קניון עזריאלי, מודיעין-מכבים-רעות* με Λεωφορείο;\nΠόσο χρόνο παίρνει για να πάει κάποιος στο προορισμό רחמילביץ/טיילת ג από עיריית מודיעין, מודיעין-מכבים-רעות* με Λεωφορείο;\nΠοιοι είναι οι πιο κοντινοί σταθμοί προς רחמילביץ/טיילת ג;\nΟι πιο κοντινοί σταθμοί προς רחמילביץ/טיילת ג είναι:\nרחמילביץ/דב סדן είναι 113 μέτρα μακριά, 2 λεπ περπάτημα\nרחמילביץ/טיילת ב είναι 227 μέτρα μακριά, 3 λεπ περπάτημα\n'דב סדן/רחמילביץ είναι 372 μέτρα μακριά, 5 λεπ περπάτημα\nחיים תורן είναι 523 μέτρα μακριά, 8 λεπ περπάτημα\nΠοιες γραμμές Λεωφορείο σταματάνε κοντά στο προορισμό רחמילביץ/טיילת ג;\nΑυτές οι γραμμές Λεωφορείο σταματάνε κοντά στο προορισμό רחמילביץ/טיילת ג: 66, 66א\nΤο να ταξιδέψετε στο προορισμό רחמילביץ/טיילת ג στη πόλη ירושלים δεν ήταν ποτέ τόσο εύκολο. Χρησιμοποιήστε το Moovit για να λάβετε αναλυτικές βήμα βήμα οδηγίες καθώς ταξιδεύετε από τη τρέχουσα τοποθεσία σας ή από ένα κορυφαίο αξιοθέατο ή κύριο σταθμό δημόσιας συγκοινωνίας.\nΔείτε λεπτομερείς διαδρομές στο χάρτη, δείτε δρομολόγια λεωφορείων και τρένων, ώρες άφιξης και ειδοποιήσεις υπηρεσίας ώστε να γνωρίζετε ακριβώς πώς να πάτε στο προορισμό רחמילביץ/טיילת ג.\nΌταν ταξιδεύετε στο προορισμό רחמילביץ/טיילת ג χρησιμοποιήστε τις Οδηγίες Ζωντανά του Moovit με Ειδοποιήσεις Αποβίβασης για να γνωρίζετε ακριβώς πού και πόσο μακριά να περπατήσετε, πόσο να περιμένετε για τη γραμμή σας, και πόσες στάσεις απομένουν. Το Moovit θα σας ειδοποιήσει όταν έρθει η ώρα να κατεβείτε - δεν χρειάζεται να ελέγχετε συνέχεια αν η επόμενη στάση είναι η δική σας.\nΠώς να πάτε σε κορυφαία αξιοθέατα στη πόλη Israel με τις δημόσιες συγκοινωνίες אוניברסיטת בן גוריון קניון שבעת הכוכבים הר הצופים Central Bus Station Jerusalem חוף הכרמל מרכז הכרמל מחנה פילון כיכר הנשיא הטכניון - מכון טכנולוגי לישראל מרכזית לב המפרץ קריון תחנה מרכזית חדשה אוניברסיטת תל אביב מרכז זיו מחוה אלון צומת פרדיס בית חולים וולפסון צומת בני דרור צריפין שער ראשון מסוף רידינג\nΚοντινότεροι σταθμοί προς רחמילביץ/טיילת ג στη πόλη ירושלים\nΣταθμοί Λεωφορείο προς רחמילביץ/טיילת ג στη πόλη ירושלים\nרחוב:משה רחמילביץ' 34 עיר: ירושלים רציף: קומה: 2 λεπ περπάτημα\nרחוב:דב סדן 4 עיר: ירושלים רציף: קומה: 3 λεπ περπάτημα\nרחוב:משה רחמילביץ' 55 עיר: ירושלים רציף: קומה: 3 λεπ περπάτημα\nרחוב:דב סדן 15 עיר: ירושלים רציף: קומה: 5 λεπ περπάτημα\nרחוב:חיים תורן 16 עיר: ירושלים רציף: קומה: 8 λεπ περπάτημα


Εργασία: Μερική Θέρμη - Ιανουάριος 2022 (Tώρα πρόσληψη!) - Jooble\nΕργασία Μερική Θέρμη\n...να βρούμε Βρεφονηπιοκόμο για ένα παιδί ηλικίας 1 ετών στην Πυλαία. Οι υπηρεσίες που επιθυμούμε είναι οι εξής: Φροντίδα βρεφών & νηπίων, Φύλαξη παιδιού, Φροντίδα και Φύλαξη. Η απασχόληση είναι μερική. Η αμοιβή που μπορούμε να δίνουμε θα διαμορφωθεί κατόπιν συνεννόησης.\nΑΠΟ ΤΟ ΨΗΤΟΠΩΛΕΙΟ ΚΥΡΑΜΑΝΑ ΖΗΤΕΊΤΑΙ ΠΑΚΕΤΑΣ ΓΙΑ ΠΛΗΡΗ Ή ΜΕΡΙΚΗ. ΑΠΑΣΧΌΛΗΣΗ ΓΙΑ ΤΗΝ ΠΕΡΙΟΧΉ ΤΟΥ ΔΗΜΟΥ ΑΜΠΕΛΟΚΗΠΩΝ ΘΕΣΣΑΛΟΝΊΚΗ. ΓΙΑ ΠΛΗΡΟΦΟΡΊΕΣ ΚΑΛΕΣΤΕ (***) ***-**** Ή ΠΕΡΑΣΤΕ ΑΠΟ ΤΟ ΚΑΤΆΣΤΗΜΑ ΜΕΓΆΛΟΥ ΑΛΕΞΑΝΔΡΟΥ 52 ΑΜΠΕΛΟΚΗΠΟΙ\n...Ζητείται Υπάλληλος Γραμματείας - Υποστήριξης πωλήσεων σε εταιρεία εμπορίας ιατρικών μηχανημάτων στην Τούμπα . Θέση εργασίας μερικής απασχόλησης (9:00-15:00 με προοπτική να γίνει 9:00-17:00, Δευτέρα - Παρασκευή). Αρμοδιότητες: Γραμματειακή Υποστήριξη Τηλεφωνική...\n...Περιγραφή Εταιρεία παροχή υπηρεσιών καθαρισμού ζητά Καθαρίστρια για γραφεία στην περιοχή του Mediterranean Cosmos. Θέση εργασίας μερικής απασχόλησης. Ωράριο εργασίας : 14.30 - 16.00 καθημερινά εκτός από ΣΚ. ** Οι ενδιαφερόμενες μπορείτε να καλείτε στο τηλέφωνο :...\n...Ζητείται Πωλητής-τρια σε καταστήματα ειδών υγιεινής και πλακιδίων στον Εύοσμο και Θέρμη Θεσσαλονίκης. Θέσεις εργασίας πλήρους ή μερικής απασχόλησης. Απαραίτητα Προσόντα Προυπηρεσία στο είδος θα συνεκτιμηθεί. Γνώσεις διακόσμησης....\nγνώσεις αγγλικών Θέρμη\nτηλεφωνική υποστήριξη Θέρμη\nυπάλληλος γραφείου office Θέρμη


Επιμένει στο θέμα των ισλαμικών σπουδών ο κ.Άνθιμος\nΑΡΧΙΚΗ / ΕΛΛΑΔΑ / Επιμένει στο θέμα των ισλαμικών σπουδών ο κ.Άνθιμος\n«Το συμφέρον τους είναι να τα έχουν καλά με την Ελλάδα αλλά δεν το καταλαβαίνουν» είπε για την γειτονική Π.Γ.Δ.Μ. ο μητροπολίτης Θεσσαλονίκης κ. Άνθιμος που για μια ακόμη φορά ξεκαθάρισε πως «Στην βόρεια Ελλάδα η Μακεδονία δεν πρόκειται ποτέ να αλλάξει ή να χαρίσει το όνομα της».\nΑπό τον πανηγυρίζοντα Ι.Ν Αγίων Κυρίλλου και Μεθοδίου Θεσσαλονίκης όπου τέλεσε την Θ. Λειτουργία, ο μητροπολίτης κ. Άνθιμος αναφέρθηκε και στην οικονομική κρίση σημειώνοντας πως «Η απώλεια της ενότητος είναι αιτία καταστροφής για έναν λαό».\nΔΕΝ ΘΕΛΩ ΤΟ ΙΣΛΑΜ ΣΤΗΝ ΘΕΣΣΑΛΟΝΙΚΗ\nΟ μητροπολίτης αναφέρθηκε και στο πρόγραμμα ισλαμικών σπουδών στο Α.Π.Θ. χαρακτηρίζοντας τρομακτικό το γεγονός ότι θα διδάσκεται το Ισλάμ στα ελληνικά πανεπιστήμια λέγοντας «Εγώ ως Επίσκοπος της ιστορικής Μητροπόλεως είπα όχι στις ισλαμικές σπουδές στο Αριστοτέλειο Πανεπιστήμιο της Θεσσαλονίκης και ιδιαίτερα στην Θεολογική Σχολή».\nΜε την συμμετοχή πλήθος κόσμου εορτάστηκε και φέτος η μνήμη των Αγίων Κυρίλλου και Μεθοδίου στον ομώνυμο Ιερό Ναό στην παραλία της Θεσσαλονίκης.\nΣτον Εσπερινό χοροστάτησε ο Μητροπολίτης Θεσσαλονίκης κ. Άνθιμος με πλήθος ιερέων της Μητροπόλεως, ενώ στο εσπερινό κήρυγμα αναφέρθηκε στην ζωή των εορταζόντων Αγίων.\nΟ κ. Άνθιμος εξέφρασε θερμές ευχαριστίες στον προϊστάμενο του ναού Αρχιμανδρίτη Κυπριανό Γλαρούδη ο οποίος είναι και γραμματέας των συνοδικών δικαστηρίων της Ιεράς Συνόδου της Εκκλησίας της Ελλάδος.\nΑπό νωρίς κόσμος σχημάτισε ουρά για να προσκυνήσει τα τίμια λείψανα και την Εικόνα των Αγίων.\nΤην Θεία Λειτουργία παρακολούθησαν οι εκπρόσωποι της Διακοινοβουλευτικής Συνελεύσεως Ορθοδοξίας οι οποίοι βρίσκονται στην Θεσσαλονίκη για την διοργάνωση του συνεδρίου με θέμα «Χριστιανισμός – Ορθοδοξία και Μέσα ενημέρωσης στον σύγχρονο κόσμο».\nΑμέσως μετά ο κ. Άνθιμος δέχτηκε τους εκπροσώπους με επικεφαλής τον Γενικό Γραμματέα της ΔΣΟ κ. Αναστάσιο Νεράτζη ο οποίος προσέφερε αναμνηστικό δώρο στον Μητροπολίτη Θεσσαλονίκης εκφράζοντας την ευγνωμοσύνη του για το έργο του στην Βόρεια Ελλάδα.\nTags: ΑΠΘ, ΙΣΛΑΜ, ΙΣΛΑΜΙΚΕΣ ΣΠΟΥΔΕΣ, ΚΥΡΙΛΛΟΣ ΚΑΙ ΜΕΘΟΔΙΟΣ, ΜΗΤΡΟΠΟΛΙΤΗΣ ΘΕΣΣΑΛΟΝΙΚΗΣ ΑΝΘΙΜΟΣ, ΣΚΟΠΙΑΝΟ


Σκιάθος: Τρόμος στον αέρα - Κεραυνός χτύπησε αεροπλάνο - Τα λόγια του πιλότου, οι ζημιές και ο πανικός των επιβατών! ~ ΣΚΟΠΕΛΟΣ ΝΙΟΥΣ Iστολόγιο για τις Βόρειες Σποράδες\nΛαχτάρησαν οι 45 επιβάτες της πτήσης ΖΑ 2225 της British Airways, που εκτελούσε χθες το πρωί το δρομολόγιο Λονδίνο - Σκιάθος. Κεραυνός χτύπησε το αεροσκάφος εν ώρα πτήσης, λίγα λεπτά πριν ξεκινήσει η διαδικασία προσγείωσης στο νησί του Παπαδιαμάντη, που εκείνη την ώρα βρισκόταν «στο μάτι της Μέδουσας». Από τη μία στιγμή στην άλλη, η πτήση ανεμελιάς που είχε ξεκινήσει από το Λονδίνο στις 07.10 το πρωί (τοπική ώρα) και αναμενόταν στο αεροδρόμιο της Σκιάθου στις 12.15 το μεσημέρι, μεταφέροντας Βρετανούς τουρίστες αλλά και Έλληνες, εξελισσόταν σε θρίλερ.\nΑναρτήθηκε από ilias provias στις 1:47 μ.μ.\nΟΛΟΙ ΚΑΙ ΟΛΕΣ ΣΤΙΣ ΔΙΑΔΗΛΩΣΕΙΣ ΚΑΤΑ ΤΗΣ ΔΙΚΑΣΤΙΚΗΣ...\nΣκιάθος: Τρόμος στον αέρα - Κεραυνός χτύπησε αεροπ...\nΣε ρόλο... ρουφιάνου οι καταναλωτές – Εφαρμογή στο...\nΈκτακτος κατάπλους του Ελευθέριος Βενιζέλος στη Μή...


Πολυκατοικία: Η «συμφωνία (ή μήπως α-συμφωνία;) μιας μεγαλούπολης» που λέγεται Αθήνα - POPAGANDA\nΗ «Πολυκατοικία» είναι μια «τοποφιλική έρευνα» για το ιδιαίτερο αυτό ελληνικό αρχιτεκτονικό μοντέλο που έχει σφραγίσει τον χαρακτήρα των πόλεων μας. «Η Πολυκατοικία» είναι ένα καλλιτεχνικό/υποκειμενικό ντοκιμαντέρ για την διαδικασία του κατοικείν στην εποχή του παγκοσμιοποίησης και του καπιταλισμού. «Η Πολυκατοικία» είναι η «συμφωνία (ή μήπως α-συμφωνία;) μιας μεγαλούπολης» που λέγεται Αθήνα.\nΠοια κρατάει την κινηματογραφική μηχανή; Μια γυναίκα. Μια μονομητέρα δύο ανήλικων παιδιών, άνεργη, που διανύει την τέταρτη δεκαετία της ζωής της, και η οποία ζει σε μια πόλη τραυματισμένη από την οικονομική κρίση, στο σταυροδρόμι της Ανατολής και της Δύσης. Η σκηνοθέτις καταγράφει με τη μικροσκοπική της κάμερα τα όσα συμβαίνουν μέσα στο σπίτι της, στην πολυκατοικία στην οποία διαμένει στο Κουκάκι, αλλά και στα πέριξ, στην προ-κορονοϊού εποχή. Η ταινία δεν είναι αυτοβιογραφική αλλά υπαινίσσεται κάτι το προσωπικό. «Παρατηρούσα το θάνατο των συνθηκών ζωής. Όλα γύρω μου πέθαιναν, μέχρι και η γειτονιά: Το Κουκάκι έζησε κι αυτό, το λεγόμενο gentrification και ίσως την πιο ακραία μορφή τουριστικοποίησης. Έλληνες αρχιτέκτονες ισχυρίζονται ότι η αθηναϊκή πολυκατοικία, η πολυκατοικία της αντιπαροχής, είναι μια μικρογραφία της ελληνικής κοινωνίας. Εγώ πιστεύω ότι είναι ο καθρέφτης του κόσμου ολάκερου» σχολιάζει η δημιουργός.\nΑκολουθώντας το δρόμο που χάραξε ο Τζίγκα Βερτώφ και ο Μπέρτολτ Μπρέχτ, η Σ. Ελ. Βροντή παράγει μια μίξη «κινηματογράφου-αλήθειας» και «επικού θεάματος». Το έργο, φορτισμένο με ιδιαίτερο ιδεολογικό νόημα, δεν αναδεικνύει μόνο τα πολιτικά και οικονομικά προβλήματα της εποχής μας, αλλά έχει στόχο να ενεργοποιήσει την κριτική σκέψη του θεατή. «Το βίντεο μου, δεν είναι απλά μια αντανάκλαση του εαυτού μου. Υπάρχει κάτι που λέγεται “συλλογικό ασυνείδητο”. Υπάρχει ένα υποκείμενο που ενδιαφέρεται για το υποκείμενο των άλλων, αυτό της κοινωνίας» υπογραμμίζει.\nΠρεμιέρα στις 20 Ιανουαρίου στον κινηματογράφο «Μικρόκοσμο», στη Λεωφ. Συγγρού 106 (μετρό Συγγρού-Φιξ). Η ταινία θα προβάλλεται για μια εβδομάδα, από τις 20/1 μέχρι και τις 26/1, καθημερινώς, στις 5.30 το απόγευμα. Διάρκεια 52’. Είσοδος: 4 ευρώ.


Κώστας Ρούσσης: Ανωνύμων ταυτότητες : CaptainBook.gr - Το πιο ενημερωμένο ηλεκτρονικό βιβλιοπωλείο.\nΚώστας Ρούσσης: Ανωνύμων ταυτότητες\n(Ένας φωτογράφος από τη Ζαγορά Πηλίου)\nΟ Κώστας Ρούσσης ασχολήθηκε με τη φωτογραφία τις δεκαετίες του 1960 και 1970, αποτυπώνοντας μέσα από το φακό του, πέρα από πρόσωπα, την κοινωνική και ιστορική πραγματικότητα της Ζαγοράς εκείνη την περίοδο. Μολονότι την ίδια εποχή δραστηριοποιούνταν και άλλοι φωτογράφοι στην περιοχή, ο Ρούσσης ήταν ο μόνος που είχε την προνοητικότητα να διαφυλάξει τα αρνητικά των φωτογραφιών, διασώζοντας έτσι και κληροδοτώντας σε μας ένα μοναδικό θησαυρό μνήμης.\nΠέρα από τις φωτογραφίες, στο βιβλίο δημοσιεύονται κείμενα για το έργο του Κώστα Ρούσση που υπογράφουν ο Φίλιππος Κουτσαφτής, -στον οποίο ο φωτογράφος έχει εμπιστευθεί το αρχείο του-, η Ευφροσύνη Δοξιάδη και ο Σταύρος Ζουμπουλάκης. Επίσης, μια συνέντευξη με τον ίδιο το φωτογράφο, καθώς και αποσπάσματα συνεντεύξεων ανθρώπων που απεικονίζονται στις φωτογραφίες ή συγγενών τους. Οι συνεντεύξεις αυτές έγιναν στο πλαίσιο επιτόπιας έρευνας από την ερευνήτρια Αλεξάνδρα Σιώτου, η οποία υπογράφει και ένα κείμενο για την ιστορία της Ζαγοράς.\nΗ έκδοση αυτή, με την ιδιαίτερη πολιτιστική και ιστορική σημασία για την περιοχή του Πηλίου, που ανακαλεί στη μνήμη όλων μια Ελλάδα που χάθηκε, πραγματοποιήθηκε με τη συνδρομή του Δήμου Ζαγοράς και της Δημάρχου Αφροδίτης Τσαπράζη-Μανίνη.\n27χ21 εκ., 299 σελίδες\nΆλλα πρόσωπα: Κώστας Ρούσσης (Φωτογράφος)\nISBN (10ψήφιο): 960-471-009-5\nΒάρος: 1.494 κιλά


Ο χειμώνας είναι ακόμα εδώ!!! – Συνεχίζει η χιονόπτωση στα ορεινά των Τρικάλων (εικόνες) - Trikala Focus\nHot NewsΤρίκαλαΟ χειμώνας είναι ακόμα εδώ!!! – Συνεχίζει η χιονόπτωση στα ορεινά των Τρικάλων (εικόνες)\nΣυνεχίζονται με αμείωτο ρυθμό οι χιονοπτώσεις στα ορεινά των Τρικάλων από το ξημέρωμα του Σαββάτου.\nΣύμφωνα με το meteoracam.gr χιονοπτώσεις σημειώνονται στα ορεινά άνω των 900μ περίπου ενώ σε κάποια σημεία το ύψος του χιονιού φτάνει τους 20 πόντους.\nΣτους δρόμους έχουν βγει τα εκχιονιστικά μηχανήματα της Π.Ε. Τρικάλων ώστε να παραμείνει ανοιχτό το οδικό δίκτυο χωρίς να υπάρξουν προβλήματα.\nΔείτε LIVE την πυκνή χιονόπτωση στην Κορομηλιά Καλαμπάκας πατώντας ΕΔΏ.\nΕικόνες από Κρανιά, Μαυρέλι και Κακοπλεύρι.\nΘρήνος στην Πάτρα – «Έσβησε» 7 μηνών βρέφος δύο χρόνια μετά το αδελφάκι του


Η ΨΗΦΟΣ ΤΩΝ 17ΡΗΔΩΝ: Να μην είναι απλά μια αριθμητική αύξηση ψηφοφόρων - Pelop.gr\nΗ ΨΗΦΟΣ ΤΩΝ 17ΡΗΔΩΝ: Να μην είναι απλά μια αριθμητική αύξηση ψηφοφόρων\nΤΟΥ ΧΡΗΣΤΟΥ ΚΑΡΑΠΙΠΕΡΗ *\nΗ συμμετοχή των δεκαεφτάχρονων για πρώτη φορά στην εκλογική διαδικασία είναι ένα ενδιαφέρον πείραμα. Υπάρχουν ερωτήματα για το αν οι 17χρονοι και 17χρονες έχουν ωριμάσει, με ποια κριτήρια θα ψηφίσουν και αν θα αντιμετωπίσουν την όλη διαδικασία με τη σοβαρότητα που της αρμόζει. Θεωρώ πως όπως κάθε νέα αρχή, έτσι και αυτή θα είναι ένα πείραμα. Το εκλογικό σώμα, όπως και ο συνολικός πληθυσμός της χώρας, γερνά και ίσως η κοινωνία να χρειάζεται μία ένεση φρεσκάδας και οράματος, που οι νεώτερες ηλικίες έχουν εξ' ορισμού.\nΙσως και ο έμφυτος ρομαντισμός των νεότερων φανεί χρήσιμος. Οι μεγαλύτερες γενιές δεν ξέρω αν έχουν το δικαίωμα να κουνήσουν το δάχτυλο στις νεώτερες, ούτε να περηφανεύονται για την κρίση τους. Εκείνες δεν είναι, άλλωστε, που έχουν κατά καιρούς εκλέξει από γραφικούς και περιστασιακούς τηλεοπτικούς αστέρες έως φανερά διαπλεκόμενους και ολόκληρες εγκληματικές οργανώσεις;\nΤο στοίχημα είναι πώς θα διαχειριστούμε ως κοινωνία την ευθύνη που μοιραζόμαστε με τους νεότερους συμπολίτες. Πώς θα διαμορφωθεί έτσι το εκπαιδευτικό σύστημα, ο δημόσιος διάλογος και ο ευρύτερος πολιτικός πολιτισμός, ώστε αυτό το άνοιγμα να αποτελέσει θετική εξέλιξη για το κοινωνικό σύνολο και όχι απλά μια αριθμητική αύξηση των ψηφοφόρων.\nΟταν μιλάω για διάλογο και πολιτικό πολιτισμό, δεν αναφέρομαι στον μιμητισμό και την παπαγαλία του ξύλινου λόγου των ενήλικων επαγγελματιών πολιτικών, των κενών συνθημάτων ή της έκθεσης ιδεών των φροντιστηρίων μέσης εκπαίδευσης. Σε αυτό ακριβώς έχει να απαντήσει η προσέλκυση νεότερων στην πολιτική ζωή. Στην πολιτικοποίηση, τη φρέσκια ματιά, τον ενθουσιασμό, τη φαντασία στην εξουσία -που έλεγαν άλλοι νέοι στους παρισινούς δρόμους κάποιες δεκαετίες πριν- πέρα από τη στείρα κομματικοποίηση και την ανακύκλωση των ίδιων ιδεών και προσώπων. Κι αν αυτό δεν πρόκειται να επιτευχθεί με την πρώτη, ας ξεκινήσουμε από τώρα να καλλιεργούμε και να επενδύουμε για τις επόμενες φορές.\n*Ο Χρήστος Καραπιπέρης είναι κοινωνικός λειτουργός-ψυχοθεραπευτής.


«Ν - Star.gr\nCITY NEWS Δευτέρα, 11 Ιανουαρίου 2016, 16:40\n«Ν' αγαπάς όπως δεν μπορούν οι άλλοι»:Ένα βιβλίο για το αιώνιο θέμα της αγάπης!\nΕίναι της Μαριλένας Ραπανάκη και κυκλοφορεί από τις εκδόσεις Μιχάλη Σιδέρη\nΠολλοί είναι οι συγγραφείς που καταπιάστηκαν με την πολύτιμη λέξη «αγάπη»! Ανάμεσα σε αυτούς και η Μαριλένα Ραπανάκη που μίλησε για το αιώνιο αυτό θέμα μέσα από το βιβλίο της: «Ν' αγαπάς όπως δεν μπορούν οι άλλοι» που κυκλοφορεί από τις εκδόσεις Μιχάλη Σιδέρη.\nΗ συγγραφέας έχει δηλώσει χαρακτηριστικά:«Ήθελα να καταγράψω την δική μου αντίληψη για το τι σημαίνει αληθινή, ανιδιοτελής αγάπη. Μέσα από δύσκολα γεγονότα η αγάπη δοκιμάζεται και καλείται να αποδείξει ποια είναι η ουσία της. Για μένα και για το “Ν’ αγαπάς όπως δεν μπορούν οι άλλοι’’ , αγάπη σημαίνει αυτοθυσία».\nΜικρή περίληψη για το βιβλίο:\nΠοια είναι η Μαριλένα Ραπανάκη:


as crisp as it gets: 1/5/2009 - 1/6/2009\nΠουρές εδώ , πουρές εκεί.\nΑυτήν την εβδομάδα έτυχε κι έφτιαξα δυο φορές πουρέ, με διαφορετικό τρόπο και για διαφορετικά πιάτα. Αλλά καλύτερα ας πάρω τα πράγματα από την αρχή. Αν είμαι η βασίλισσα της κουζίνας μου, τότε υπασπιστής μου αυτόν τον καιρό είναι αναμφίβολα ο ... Gordon Ramsay! Αφού τα έχει βρει δύσκολα με λίστες κι αστέρια (και,...χμ..., κάτι μικροσκάνδαλα) είπε να έρθει στην κουζίνα της Crispy να ηρεμήσει λίγο. Η πολύτιμη παρουσία του επιτυγχάνεται , βέβαια, μέσα από το τελευταίο του βιβλίο ''Great british pub food'' (Yes, once again laddies and lassies!). Φαντάζομαι ότι από μέσα σας θα μουρμουρίζετε ''Όχι πάλι!'' αλλά ναι παιδιά μου το βιβλίο διαθέτει νοστιμότατες και σχετικά εύκολες συνταγές. Έχω ενθουσιαστεί τόσο πολύ που ήδη έχω φτιάξει 4 (!) πιάτα που προτείνει , πράγμα που συμβαίνει σπάνια με τα βιβλία μαγειρικής που πέφτουν στα χέρια μου. Φευ , το νιώθω ότι δε συμμερίζεστε τον ενθουσιασμό μου αλλά ειλικρινά είναι εξαιρετικά νόστιμα. Πάμε να δούμε τώρα τι συνέβη με εκείνους τους πουρέδες.\n1. Πουρές με μουστάρδα.\nΝα σας συστήσω τον ''Πατατάκια''\nΓια 1 κιλό πατάτες θα χρειαστείτε : 150 γρ. κρέμα γάλακτος , 75 ml γάλα , 75 γρ. βούτυρο (κομμένο σε μικρά κυβάκια), 2 1/2 κουταλάκια του γλυκού μουστάρδα με ολόκληρο το σιναπόσπορο , αλατοπίπερο.\nΚαθαρίζουμε τις πατάτες , τις κόβουμε σε μεγάλια κομμάτια και τις βράζουμε. Ανάλογα με την ποικιλία και το μέγεθος της πατάτας θα μας πάρει 15-20 λεπτά. Μόλις βράσουν τις στραγγίζουμε και τις περνάμε από το μύλο ή ό,τι άλλο διαθέτουμε (πχ εγώ έχω τον ''Πατατάκια''). Ζεσταίνουμε την κρέμα γάλακτος , το γάλα και το βούτυρο σε χαμηλή φωτιά μέχρι να λιώσει το βούτυρο. Ρίχνουμε το μίγμα αυτό σιγά σιγά στις πατάτες ανακατεύοντας συγχρόνως . Τέλος προσθέτουμε τη μουστάρδα , αλάτι, πιπέρι κι ανακατεύουμε λίγο.\nΑυτά από τον ''υπασπιστή'' μου.\nΠροσέξτε τη μουστάρδα που θα βάλετε. Να είναι οπωσδήποτε καλής ποιότητας και να έχει ολόκληρους τους σπόρους. Στο βιβλίο ο πουρές αυτός συνοδεύει λουκάνικα. Εμείς αγοράσαμε κάτι εξαιρετικές κρητικές καπνιστές μπριζόλες (που δεν θέλουν παρά 5-6 λεπτά ψήσιμο) από γνωστό ντελικατέσσεν της Σταδίου κι έτσι συνοδέψαμε αυτόν τον απίστευτα νόστιμο πουρέ με ωραίο τρυφερό χοιρινό. Αυτά συνέβησαν χθες.\nΠριν λίγες μέρες πέρασε από εδώ ο μικρός αδερφός ο οποίος ...είναι ο τελευταίος άνθρωπος στη Γη που θα γινόταν χορτοφάγος! Δεν είχα πολύ χρόνο στη διάθεσή μου εκείνη τη μέρα αλλά ο καλός μου ''υπασπιστής'', μού χτύπησε φιλικά τον ώμο , με καθησύχασε και άνοιξε το βιβλίο του σε μια συνταγή που ονομαζόταν cottage pie with Guinness. ''Βρε Gordon'' , του λέω ''αυτό δεν είναι το shepherd's pie;'' Με αγριοκοίταξε αλλά δε μού μίλησε. ''Και κάτι άλλο , ρε συ Gordon, (είχαμε αποκτήσει μια οικειότητα) αυτό το shepherd's pie δε θυμίζει εκείνο το γαλλικό hachis parmentier;'' Απαξίωσε να μού απαντήσει , άνοιξε το ψυγείο , άρπαξε την τελευταία Guinness και την ήπιε μονορούφι κι εγώ τον κοιτούσα αποσβολωμένη! How the f*** , -για να χρησιμοποιήσω την πιπεράτη γλώσσα του- θα έφτιαχνα το cottage pie;;;Αχ , βρε Gordon , σε τι μπελάδες με βάζεις... Να όμως που ο καλός bro Alex, ως από μηχανής θεός εμφανίστηκε με μια guinness στο χέρι. Κι έτσι φτιάξαμε:\n2. Cottage pie με μπύρα Guinness\nOne more piece for Alex.\nΔιασκευασμένη συνταγή από το βιβλίο του Gordon Ramsay ''Great British Pub Food''\nΥλικά: 900 γρ. άπαχο μοσχαρίσιο κιμά , 3 μέτρια κρεμμύδια ψιλοκομμένα , 2 σκελίδες σκόρδο , 2 ώριμες ντομάτες ψιλοκομμένες , 2 κουταλιές σούπας πελτέ , 300 ml ζωμό (λαχανικών , κότας , βοδινού ό,τι θέλετε) , 1 μικρό καρότο τριμμένο , λίγο σέλερι ψιλοκομμένο , λίγο λάδι , 1 κιλό πατάτες , 50 γρ. βούτυρο , 2/3 φλιτζανιού παρμεζάνα ή γραβιέρα (ή και τα δύο) , 1 κρόκο αυγού , 330 ml μαύρη μπύρα , 4-5 κουταλιές worchestershire sauce\nΣε μια κατσαρόλα σοτάρουμε μόνο του τον κιμά μέχρι να πιεί τα νερά του και να μην υπάρχουν ''ζγουρμπούλια'' (αν δεν ξέρετε τι σημαίνει ειδοποιείστε). Προσθέτουμε λίγο λάδι, το σκόρδο και το κρεμμύδι , σοτάρουμε λίγο ακόμα και προσθέτουμε το καρότο και το σέλινο. Αφού σοταριστούν ρίχνουμε την μπύρα και τη worchestershire sauce κι αφήνουμε μέχρι να εξατμιστεί σχεδόν όλη η μπύρα. Προσθέτουμε το ζωμό, τις ντομάτες και τον πελτέ, αλατοπιπερώνουμε και το αφήνουμε να σιγοβράσει μέχρι να πιει τελείως (μα τελείως ) τα υγρά του.\nΕνώ ετοιμάζεται ο κιμάς ανάβουμε το φούρνο στους 180 βαθμούς να προθερμανθεί .Εν τω μεταξύ καθαρίζουμε και βράζουμε τις πατάτες. Τις περνάμε από το μύλο και προσθέτουμε το βούτυρο , το τυρί (όχι όλο , κρατήστε μια κουταλιά στην άκρη) και τον κρόκο. Αλατοπιπερώνουμε. Ανακατώνουμε καλά. Σ'ένα ταψί απλώνουμε τον κιμά. Διαλέξτε ένα ταψί με τέτοια διάμετρο που η στρώση του κιμά να έχει ύψος τουλάχιστον 1 εκ. Απλώστε τον πουρέ από πάνω ομοιόμορφα , ρίξτε το υπόλοιπο τυρί (ρίξτε και λίγο παραπάνω αν θέλετε) και ψήστε για 30 λεπτά περίπου μέχρι να αποκτήσει εκείνο το ωραίο χρυσό χρώμα του gratin.\nΣερβίρεται με άφθονη... Guinness!!!\nΑναρτήθηκε από crispy στις 8:34 π.μ. 2 σχόλια:\nΕτικέτες Αγγλική κουζίνα, πατάτα, Πίτες, Grouchy Crispy, This'n'that\nSimenon , Malet , Manchette (post 2)\nΕίναι απορίας άξιο πώς δεν συναντήθηκαν ποτέ - μυθιστορηματικά πάντα- ο επιθεωρητής Μαιγκρέ με τον Νεστόρ Μπουρμά. Θα αναρωτιέστε μάλλον , ποιος είναι ο εν λόγω κύριος γιατί ο αγαπητός μας επιθεωρητής σας είναι ήδη οικείος και γνωστός. Λοιπόν ο Νεστόρ Μπουρμά δεν είναι άλλος από τον ήρωα του Γάλλου συγγραφέα Λεό Μαλέ και πρωταγωνιστής μιας σειράς μυθιστορήμάτων με τίτλο ''Les nouveaux mysteres de Paris''. O Νεστόρ είναι ένας πολύ ιδιαίτερος τύπος ιδιωτικού ντετέκτιβ. Υποτίθεται πως είναι πρώην αναρχικός κι οπαδός του σουρρεάλ , διαθέτει ένα πολύ ιδιότυπο χιούμορ και γενικά περιφέρεται στο Παρίσι σαρκάζοντας τους πάντες και τα πάντα , φυσικά όμως με μια διάθεση φιλοσοφική. Ιδού τι γράφει η ταμπέλα του : ''Γραφείο Ερευνών Fiat Lux- Παρακολουθήσεις , έρευνες , αποστολές παντός είδους. Μπουρμά ο δυναμίτης , ο άνθρωπος που βγάζει νοκ-άουτ κάθε μυστήριο'' . Ναι , είναι αρκετά ιδιόρρυθμος ο Μπουρμά και σαρωτικός μπορώ να πω. Όπου πάει τσακίζει κόκκαλα , κυρίως με τις ατάκες του. Προσέξτε τι έχει δηλώσει : '' Δεν μπορώ να γίνω ο Λουπέν , δεν καταδέχομαι να είμαι ο Μαιγκρέ , είμαι ο Μπουρμά!'' ( κι εγώ αναρωτιόμουν γιατί δεν συναντήθηκαν ποτέ!). Ο Λεό Μαλέ στα ''Νέα μυστήρια του Παρισιού'' έκανε το εξής: Κάθε μυθιστόρημα της σειράς αυτής διαδραματιζόταν σε διαφορετικό διαμέρισμα του Παρισιού. Έτσι του δινόταν η ευκαιρία να περιγράψει τις ιδιαιτερότητες κάθε διαμερίσματος αλλά και τους κατοίκους και τους ανθρώπους που περιφέρονταν στο εκάστοτε διαμέρισμα. Για παράδειγμα το μοναδικό βιβλίο από τη σειρά που έχει εκδοθεί στα ελληνικά ''Ομίχλη στη γέφυρα Τολμπιάκ'' (εκδ. Κέδρος) εκτυλίσσεται στο 13ο διαμέρισμα. Είναι κρίμα που δεν έχουν εκδοθεί΄στα ελληνικά κι άλλα βιβλία της σειράς . Είχα καταφέρει να βρω ορισμένα στη γαλλική (paperback εκδόσεις) , στην αρχή με είχε αιφνιδιάσει η συχνή χρήση της αργκό -τη χρησιμοποιεί πολύ ο συγγραφέας. Πάντως το ένα και μοναδικό βιβλίο που έχει εκδοθεί στην ελληνική έχει μεταφραστεί παρα πολύ καλά. Είναι πραγματικά κρίμα , γιατί θα δινόταν η ευκαιρία στους έλληνες αναγνώστες να γνωρίσουν έναν αξιαγάπητο ντετέκτιβ αστείο αλλά και φιλοσοφημένο ,γυναικά -παρά το ότι έχει περάσει προ πολλού τα σκαλιά της μέσης ηλικίας- , αιωνίως άφραγκο να περιφέρεται στα διαμερίσματα του Παρισιού με συντροφιά την αγαπημένη του πίπα (φετίχ) σε σχήμα κεφαλής ταύρου!\nΑντίθετα αυτός που έχει ευτυχήσει στις μεταφράσεις των βιβλίων του στην ελληνική είναι ο Ζαν Πατρίκ Μανσέτ. Ο Μανσέτ θεωρείται ο ανανεωτής του polar. Τα πιο γνωστά βιβλία του γράφτηκαν γράφτηκαν τις δεκαετίες 70 και 80. Δεν είχε όμως ένα συγκεκριμένο ήρωα -αστυνομικό ή ντετέκτιβ- που περιέφερε στα μυθιστορήματά του. Το αγαπημένο μου από τα βιβλία του είναι το ''Τι λούκι!'' το οποίο , κάπου διάβασα , θα επανεκδοθεί. Δυστυχώς όμως δε θυμάμαι ποια εταιρία πρόκειται να το επανεκδόσει , εγώ το έχω από τις εκδόσεις Στάχυ και μπορώ να πω ότι είχαν κάνει πολύ καλή δουλειά , αν σκεφτεί κανείς ότι έχω διαβάσει το βιβλιο τουλάχιστον 3 φορές. Είναι τρομερά διασκεδαστικό -ναι παιδιά μου, επειδή είναι ένα μυθιστόρημα αστυνομικό δε χρειάζεται να τα παίρνουμε όλα τόσο σοβαρά - και συγχρόνως άκρως ενδιαφέρον. Σας παραθέτω το κειμενάκι στο οπισθόφυλλο του βιβλίου για να πάρετε μια ιδέα : Δεν είναι ευχάριστη δουλειά να ονομάζεσαι Ταρπόν ( Ευγένιος , Λουί-Μαρί) και να είσαι πρώην χωροφύλακας και νυν ιδιωτικός ντετέκτιβ στο Παρίσι, Γαλλία. Ως την ημέρα που αρχίζει να βρέχει τυφλούς που εξαφανίζονται , βρεττόνους ναζί , Σπανιόλους του ηττημένου Δημοκρατικού Στρατόυ και ξυπόλυτους βουδιστές μοναχούς. Εδώ η δουλειά γίνεται διασκεδαστική. Και μάλιστα μέχρι θανάτου...\nΤο βιβλίο αυτό μπορώ να πω ότι ευτύχησε και στη μεταφορά του στη μεγάλη οθόνη . Θυμάστε μήπως μια ταινία σε σκηνοθεσία Αλέν Ντελόν , με πρωταγωνιστή τον Αλέν Ντελόν , σε σενάριο (διασκευή ) Αλέν Ντελόν με τίτλο ''Για το τομάρι ενός μπάτσου'' (μην ανησυχείτε δεν πρωτοτύπησε ο έλληνας διανομέας , ο γαλλικός τίτλος είναι ίδιος); Αυτή η ταινία λοιπόν, βασίζεται στο βιβλίο του Μανσέτ ''Τι λούκι!''. Άκρως διασκεδαστική η ταινία , όπως μοιάζει να το διασκεδάζει κι ο Ντελόν (για μια φορά δε χρειάστηκε να το παίξει σοβαρός και του πάει μια χαρά ). Στην αρχή της ταινίας ακούγεται το περίφημο τραγούδι του Oscar Benton ''Bensonhurst Blues''. Θα το αναγνωρίσετε αμέσως !http://www.youtube.com/watch?v=YPyZQj5_d8I.\nΣτη νέα έκδοση του βιβλίου πρέπει οπωσδήποτε να αναλυθεί ο πρωτότυπος τίτλος του βιβλίου ''Que d'os'' . Έχει πολύ ενδιαφέρον ( στο βιβλίο των εκδ. Στάχυ εξηγούν κάποια πράγματα) και θεωρώ άκρως επιτυχημένη τη μετάφραση σε ''Τι λούκι''.\nΕδώ τελείωσε το πολύ μικρό αφιέρωμα στο γαλλικό polar. Δύο παρατηρήσεις πριν κλείσω. 1) Καλό είναι να μεταφράζονται περισσότεροι εκπρόσωποι του polar γιατί παρουσιάζει εξαιρετικό ενδιαφέρον το είδος και διαφέρει σημαντικά από την αγγλοσαξωνική αστυνομική λογοτεχνία. 2) Δεν έκανα αναφορά στον Ζαν Κλωντ Ιζζό και τον συγκλονιστικό του ήρωα Φαμπιό Μοντάλ. Για την τριλογία της Μασσαλίας θα μιλήσω άλλη φορά.\nΑναρτήθηκε από crispy στις 8:16 π.μ. 4 σχόλια: Σύνδεσμοι σε αυτήν την ανάρτηση\nΕτικέτες Βook on a shelf, Cinemascope, Listen to this song\nSimenon , Malet , Manchette (post 1)\nΤα βιβλία του Ζωρζ Σιμενόν με ήρωα τον επιθεωρητή Μαιγκρέ είναι μάλλον τα πρώτα βιβλία αστυνομικής λογοτεχνίας που διάβασα κι αυτό χάρη σε μία καθηγήτρια Γαλλικών από την οποία μπορεί να μην έμαθα να χρησιμοποιώ και να κλίνω σωστά τον subjonctif αλλά σίγουρα έμαθα πολλά για την κλασσική γαλλική λογοτεχνία αλλά και για το Παρίσι όπου είχε η ίδια σπουδάσει. Ο επιθεωρητής Μαιγκρέ λοιπόν, παρ'ότι τυπικότατος ,λιγομίλητος και κάπως ''βαρύς'' γινόταν αμέσως συμπαθής για τη διακριτικότητά του ,την ακεραιότητα και την ευπρέπειά του, και φυσικά για τη μοναδική του ικανότητα να λύνει και τις πιο μυστήριες υποθέσεις. Ήταν το καμάρι της Κε ντεζ Ορφέβρ, της αστυνομικής διεύθυνσης του Παρισιού κι ένα από τα πιο διάσημα τέκνα της πόλης -τον αναγνώριζαν σχεδόν οι πάντες! Η ματιά κι η στάση του απέναντι σ'ένα Παρίσι κάθε άλλο παρά αθώο ήταν μάλλον συγκαταβατική. Μέσα σ'όλα αυτά όμως, ήταν και γκουρμέ , γνώριζε όλα τα καλά μπιστρό του Παρισιού , αναγνώριζε το καλό κρασί κι η γυναίκα του -μια διακριτική παρουσία-ήταν εξαιρετική μαγείρισσα.\n[ Πέρα από το αν θα λυνόταν μια υπόθεση ή όχι, αυτό που μ'ενδιέφερε εξίσου σ'ένα αστυνομικό μυθιστόρημα ήταν η προσωπική ζωή του κεντρικού ήρωα και κυρίως ...τι έτρωγε! Με τα χρόνια έχω καταλήξει στο συμπέρασμα ότι οι Νοτιοευρωπαίοι ντετέκτιβ ή αστυνομικοί είναι γαστρονομικώς άψογοι! Ο Πέπε Καρβάλιο ,ο Χαρίτος (για τα γεμιστά , όχι τα κρουασάν!) , ο Μονταλμπάνο , ο -συγκλονιστικός- Φαμπιό Μοντάλ κι ο Παριζιάνος Μαιγκρέ δίνουν ιδιαίτερο βάρος στο τι τρώνε και τι πίνουν. Αντίθετα , οι Βορειοευρωπαίοι συνάδελφοί τους - Τζων Ρέμπους , Βαργκ Βέουμ - τρώνε ακατάστατα και ρέπουν προς το junk food. Οι Αμερικανοί συνάδελφοί τους είναι άλλη ιστορία- θα συζητήσουμε κάποτε γι'αυτούς και τις γαστρμαργικές τους συνήθειες]\nΠώς θυμήθηκα τον επιθεωρητή Μαιγκρέ , λοιπόν. Αγόρασα προ ημερών το βιβλίο ''Ο επιθεωρητής Μαιγκρέ και το ακέφαλο πτώμα'' από τις εκδόσεις Άγρα http://www.agra.gr/ . Οι εκδόσεις Άγρα παρεπιπτόντως, κάνουν εξαιρετική δουλειά , αγοράζω τα βιβλία τους ξέροντας ότι όλα είναι άψογα - κυρίως η μετάφραση! Στο συγκεκριμένο βιβλίο παρουσιάζεται ένας διάφορετικός Μαιγκρέ ακόμα και η γυναίκα του ανησυχεί γι'αυτόν. Η υπόθεση , μάλλον τυχαία παίρνει το δρόμο της αλλά αυτό που έχει ιδιαίτερο ενδιαφέρον είναι πώς μια συγκεκριμένη γυναίκα-άμεσα συνδεδεμένη με το έγκλημα που έχει γίνει- μοιάζει να επηρεάζει τον επιθεωρητή , τον ελκύει κυρίως λόγω της ιδιόρρυθμης προσωπικότητάς της. Εξ'αιτίας αυτής της επιρροής ο Μαιγκρέ δρα σχεδόν μηχανικά και κάπου κάπου διστακτικά . Επίσης κεντρικό ρόλο μοιάζει να παίζει η δύσκολη σχέση & συνεργασία του με τον ανακριτή Κομελιώ , κάτι που αποτυπώνεται τόσο έντονα -σχεδόν συγκλονιστικά - στην τελευταία πρόταση του βιβλίου: Κι αυτό ο Μαιγκρέ , όσο ζούσε , δεν του το συγχώρεσε ποτέ του ανακριτή Κομελιώ. Ναι , όντως όσο διαβάζω την πρόταση τόσο βρίσκω παράξενα συναισθηματικό τον αγαπητό μας επιθεωρητή στο βιβλίο αυτό. Φυσικά από τις εκδόσεις Άγρα κυκλοφορούν κι άλλα εξαιρετικά βιβλία του Σιμενόν με αλλά και χωρίς τον Μαιγκρέ.\nΤώρα ως προς τη μεταφορά του στη μεγάλη οθόνη ο Μαιγκρέ ευτύχησε και με το παραπάνω. Δεν θα μπορούσε να υπάρξει ιδανικότερος ηθοποιός από τον Ζαν Γκαμπέν για να επωμιστεί το ρόλο του λιγομίλητου επιθεωρητή. Αναρωτιέμαι καμιά φορά αν ο Σιμενόν είχε στο μυαλό του τον εν λόγω ηθοποιό όταν σκιαγραφούσε τον ήρωά του. Στο tv5 είχα δει ορισμένα επεισόδια της τηλεοπτικής μεταφοράς των περιπετειών του Μαιγκρέ που τον ενσάρκωνε ο ηθοποιός Μπρουνό Κρεμέρ. Καθόλου άσχημα μπορώ να πω.\nΑφίσα από ταινία με ήρωα τον επιθεωρητή Μαιγκρέ και τον Ζαν Γκαμπέν στο ομώνυμο ρόλο.\nΤο μικρό αφιέρωμα σε συγγραφείς του polar συνεχίζεται αύριο.\nΑναρτήθηκε από crispy στις 12:27 μ.μ. 2 σχόλια: Σύνδεσμοι σε αυτήν την ανάρτηση\nΕτικέτες Βook on a shelf, ΤV series, Cinemascope\nSideways (here we come)\n-Crispy , τι πίνεις;\n-Sauvignon blanc , Coopers Creek. Εγκρίνεις , Miles;\n-Τα ευκόλως εννοούμενα παραλείπονται!\nΥπάρχουν κάποιες ταινίες που τις λατρεύω, κάποιες απ'αυτές είναι αριστουργήματα άλλες πάλι δεν κατατάσσονται στην εν λόγω κατηγορία. Τις βλέπω και τις ξαναβλέπω, έχω μάθει τα σενάρια απ'έξω, θα γελάσω (ή θα κλάψω) στις σκηνές που την προηγούμενη φορά είχα γελάσει (ή κλάψει) και θα προσπαθώ να βρίσκω εκείνο το κάτι που μου ξέφυγε στις 30 (περίπου) προβολές που έχουν προηγηθεί. Κλασσικά πράγματα. Αναρωτιέστε ποιες ταινίες είναι αυτές; Λοιπόν , υπάρχουν οι ταινίες του Woody βέβαια, υπάρχει μια σειρά ταινιών που έχουν, ας πούμε, μια κάποια σχέση με τη γαστρονομία, υπάρχουν εκείνες της comedia italiana κι υπάρχουν κάποιες εξαιρετικές αμερικάνικες κομεντί των δεκαετιών 50 & 60. Αυτές είναι οι κατηγορίες σε γενικές γραμμές.\nΤο ''Sideways'' (ε.τ. Πλαγίως) είναι μια ταινία στην οποία πρωταγωνιστεί το κρασί, θέμα αγαπημένο της Crispy! Η ταινία είναι ουσιαστικά μια buddy movie, δύο φίλοι ξεκινούν για ένα μικρό ταξίδι στους απέραντους αμπελώνες της Καλιφόρνια. Ο ένας είναι ένας wannabe συγγραφέας που βρίσκεται επίσημα σε κατάθλιψη εδώ και 2 χρόνια αλλά τυγχάνει λάτρης και γνώστης του οίνου ενώ ο έτερος είναι ένας ημιαποτυχημένος ηθοποιός που πρόκειται να παντρευτεί σε μία εβδομάδα αλλά θεωρεί το ταξίδι ως μια ευκαιρία για ένα τελευταίο τσιλιμπούρδισμα. Το τοπίο είναι φανταστικό, οι αμπελώνες θελκτικοί, τα wineries καλούν για οινογνωσίες, η διάθεση καλή, οι αισθήσεις σε εγρήγορση. Όμως το ταξίδι θα αποδειχτεί αρκετά ζόρικο και για τους δύο, τα όσα τους συμβαίνουν μοιάζουν να τους παρασύρουν, να τους αποσυντονίζουν, το κρασί εν τω μεταξύ ρέει άφθονο και τέλος η επιστροφή -ελαφρώς οδυνηρή- μοιάζει αναγκαία κι επιβεβλημένη για να πάρουν πάλι τα πράγματα το ''σωστό'' δρόμο. Η ωραιότερη σκηνή της ταινίας είναι όταν ο Μάιλς (ο οινολάτρης) συζητά με τη Μάγια (παλιά γνώριμη κι επίσης οινολάτρης) περί οίνου. Είναι ένας διάλογος (μάλλον δύο μονόλογοι είναι ουσιαστικά) παθιασμένος, που τους παρασύρει σε μια... ερωτική εξομολόγηση του μεν για την ποικιλία pinot noir, της δε για το θαύμα που συντελείται σ' ένα μπουκάλι κρασί. Εξαιρετική σκηνή, πάντα με συνεπαίρνει!\nΤώρα για να πειστείτε για την αδυναμία που έχω στην ταινία , ιδού η αφίσα της ταινίας -σε σχήμα μπουκαλιού!- στην ντουλάπα της κουζίνας μου!\nΗ ταινία είναι σκηνοθετημένη από τον ελληνικής καταγωγής Alexander Payne και παίζουν ο Paul Giamatti (εξαιρετικός ως Μάιλς) , ο Thomas Hayden Church (τον έβλεπα σε μια σειρά στο Μακεδονία με την Debra Messing . Λοιπόν αυτόν δεν μπορείς να τον πεις ούτε όμορφο ούτε άσχημο ούτε γοητευτικό αλλά είναι συγχρόνως και τα τρία μαζί!) , η Virginia Madsen (είναι αδερφή του Michael Madsen παλιού γνώριμου του Ταραντίνο) κι η Sandra Oh (οι περισσότεροι θα τη γνωρίζετε από το Grey's Anatomy. Την είχα πρωτοδεί σε μια εξαιρετική καναδική ταινία ''Last night''). H μουσική επένδυση της ταινίας είναι παρα πολύ ωραία. Κάτι σε ελαφριά τζαζ των seventies.\nΑ , να σας πω την αφορμή με την οποία είδα την ταινία ( για 10η , 15η φορά;). Σκεφτόμουν ότι τέτοια εποχή αλλάζουν οι συνήθειές μου στο κρασί. Υποχωρεί το κόκκινο ενώ το ροζέ μπαίνει δυναμικά - το οποίο ταιριάζει τόσο καλά με την κουζίνα του καλοκαιριού , τα'χουμε ξαναπεί!\nΔείτε εδώ το τρέιλερ της ταινίας http://www.youtube.com/watch?v=YS9ocP6FNvM&feature=related\nΑν η Crispy ήταν κρασί , θα μπορούσε να είναι ένα νεοζηλανδικό Sauvignon blanc!\nΑναρτήθηκε από crispy στις 10:32 π.μ. 3 σχόλια: Σύνδεσμοι σε αυτήν την ανάρτηση\nΕτικέτες A glass of wine, Cinemascope\nMartini & oysters ( Μικρές μπουκιές ευτυχίας )\nΧθες τελείωσα την ανάγνωση του βιβλίου του Κωνσταντίνου Τζούμα ''Complete Unknown'' των εκδόσεων Kαστανιώτη (http://www.kastaniotis.com.) Εντάξει, δεν είμαι κριτικός βιβλίων οπότε δε διαθέτω εκείνο το βαρόμετρο που μετρά τη λογοτεχνική αξία ενός βιβλίου, όμως θα ήθελα να γράψω 2-3 λόγια . Λοιπόν βρήκα το βιβλίο αυτό συναρπαστικό. Ο συγγραφέας κατάφερε να με παρασύρει στο φρενήρη ρυθμό της Νέας Υόρκης του 70 , να με βυθίσει σε μια κατάσταση sex & drugs & rock'n'roll , όλα αυτά τα άκρως ενδιαφέροντα ή αλλόκοτα πλάσματα που πέρασαν από τη ζωή του εκείνα τα χρόνια έγιναν για λίγες μέρες φιγούρες οικείες, όπως επίσης οικεία έγιναν τα στέκια, οι βόλτες, οι δρόμοι , οι λεωφόροι, τα πάρκα, οι συνοικίες της απόλυτης Μητρόπολης. Αυτό που μου έκανε εντύπωση ήταν ο έλεγχος των συναισθημάτων. Ευτυχώς ο συγγραφέας δε γίνεται ποτέ μελοδραματικός ούτε στις πιο δύσκολες προσωπικές στιγμές ούτε σε ό,τι αφορά τον -ανύπαρκτο ευτυχώς- νόστο του για την πατρίδα. Το τέλος γι'αυτόν στη Νέα Υόρκη έρχεται μάλλον φυσιολογικά, έκλεισε ένας κύκλος, τέλος. Κάτι άλλο που λάτρεψα στο βιβλίο είναι αυτή η επαφή με το ευ ζην εκείνης της πόλης που στην κυριολεξία τα είχε όλα ( και φαντάζομαι τα έχει ακόμα). Φημισμένα club , εξαιρετικά εστιατόρια , beautiful people drinking & dining...Υπάρχει μια σκηνή στο βιβλίο που πραγματικά μού έφερε δάκρυα στα μάτια γιατί τη θεωρώ ότι αποτυπώνει το απόλυτο ευ ζην. Είναι η επίσκεψη στο Oyster bar του Plaza Hotel για martini & oysters. Φαντάζομαι ότι μια τέτοια επίσκεψη είναι πραγματικά μια ευτυχισμένη στιγμή στη ζωή ενός ευζωιστή, είναι από εκείνες τις στιγμές που σε κάνουν ν'αναφωνείς ''Να γιατί αξίζει να ζω!''.\nΠροσωπικά δεν πιστεύω στη μία και μοναδική απόλυτη ευτυχία . Προτιμώ τις μικρές στιγμές ευτυχίας, τις μπουκίτσες, συχνά αναπάντεχες. Ένα υπέροχο φαγητό, ένα εξαιρετικό κρασί, μια ταινία, μια μελωδία ,ένα βιβλίο , ένας πίνακας , το σοκάκι μιας πολύβουης πόλης που ανακάλυψες τυχαία, ένα ηλιοβασίλεμα, ένα ξημέρωμα, τα κύματα, ένα ζεστό χαμόγελο, μια τυχαία ανταλλαγή βλεμμάτων, όλα είναι εκεί, δίπλα μας, μπροστά μας, στιγμές κι εμπειρίες ευτυχίας αξέχαστες αρκεί οι αισθήσεις να είναι σε εγρήγορση. Δες, γεύσου, άκου, νιώσε...Να απολαμβάνεις, αυτό είναι! Με αυτά κι αυτά θυμήθηκα κάτι εξαιρετικά βιβλιαράκια ενός Γάλλου συγγραφέα του Φιλίπ Ντελέρμ που είχαν εκδοθεί από τις εκδόσεις Πατάκη (http://www.patakis.gr) ''Η πρώτη γουλιά της μπύρας κι άλλες μικρές απολαύσεις'' & '' Έργα κι ημέρες του αξιότιμου κυρίου Σ.'' Με πόση τρυφερότητα περιγράφει τις μικρές ανθρώπινες ευτυχίες, με πόση αγάπη παρατηρεί τη ζωή του κου. Σβιτσμπεργκ, που για πολλούς φαντάζει μονότονη, βαρετή και ξενέρωτη αλλά ο συγγραφέας καταφέρνει και βρίσκει σε μια τέτοια ζωή αρκετά ψήγματα ευτυχίας. Ναι, έτσι είναι και με τα χρόνια έμαθα ότι η απόλυτη ευτυχία είναι μια χίμαιρα, αντίθετα υπάρχουν πολλές ''μπουκίτσες'' ευτυχίας από τις οποίες μπορούμε να ''τσιμπολογήσουμε''!\nΟι εικόνες είναι από τα site των εκδοτικών οίκων Καστανιώτη & Πατάκη αντίστοιχα.\nΑναρτήθηκε από crispy στις 9:59 π.μ. 2 σχόλια: Σύνδεσμοι σε αυτήν την ανάρτηση\nΕτικέτες Βook on a shelf\nΟι πρωταγωνιστές της σειράς του bbc ''State of play'' (δεξιά ο John Simm)\nΗ μικρή οθόνη μεταφέρεται στη μεγάλη με όχημα συνήθως πασίγνωστες σειρές . Τελευταία περίπτωση η ταινία '' State of play'' η οποία παραδόξως δε βασίζεται σε κάποια περίφημη και θρυλική μακροχρόνια σειρά. Το αντίθετο. Μια μίνι σειρά του bbc ήταν, 6 επεισοδίων αλλά με αρκετό ενδιαφέρον κι εκείνη την αρτιότητα που διακρίνει τις αγγλικές σειρές. Φυσικά η ελληνική τηλεόραση την αγνόησε τελείως (να'ταν κι η πρώτη...) αλλά όσοι έχουμε ένα κάποιο πάθος με τις αγγλικές σειρές την ''τσιμπήσαμε'' στα video clubs κι απολαύσαμε μια δαιδαλώδη ιστορία να ξετυλίγεται , διανθισμένη με sex & politics, κι αδέκαστους δημοσιογράφους να κινούνται σε πολύ επικίνδυνες ζώνες. Φιλίες δοκιμάζονται και στο τέλος διαλύονται, αναγκαστικές συμμαχίες πετυχαίνονται, παράνομες ερωτικές σχέσεις φουντώνουν, διλήμματα ηθικά βασανίζουν τους ήρωες της σειράς, όλα όμως αυτά είναι δοσμένα με μέτρο και μπόλικο σασπενς. Ωραίες φάτσες παίζουν: John Simm - οι περισσότεροι θα τον θυμούνται από τις ταινίες του Μ. Winterbottom ''Wonderland'' & ''24 hour party people'', τον είχα πρωτοδεί σε μια φοβερή τηλεοπτική σειρά ''Τhe lakes'' . Αυτήν ευτυχώς την είχε ''τσιμπήσει'' η κρατική τηλεόραση. Στην ταινία το ρόλο του John Simm ανέλαβε ο Russell Crowe (με ξένισε λίγο η επιλογή αλλά why not!). Στη σειρά έπαιζαν επίσης ο Bill Nighy , η Kelly McDonald , η χαριτωμένη Σκωτσέζα που έχουμε δει στα ''Trainspotting'' , ''Gossford park'' και τελευταία στο ''No country for old men'' των αδερφών Κοέν. Παίζει κι η Polly Walker (η Ατία της σειράς ''Rome'' ) και τέλος παίζει η ''φατσούλα'' ο James McAvoy του συγκινητικού ''Atonement'' . Στην ταινία μεγάλο ατού είναι η παρουσία της υπέροχης Helen Mirren.\nΣυνδετικοί κρίκοι ταινίας - σειράς: 1) Η Helen Mirren (ταινία) κι η Kelly McDonald (σειρά) έπαιζαν μαζί στο ''Gossford park''.\n2) Ο σκηνοθέτης K. Μc Donald (της ταινίας) είχε σκηνοθετήσει τον James McAvoy (σειρά) στην ταινία ''Ο τελευταίος βασιλιάς της Σκωτίας''\nΑναρτήθηκε από crispy στις 4:28 μ.μ. 4 σχόλια: Σύνδεσμοι σε αυτήν την ανάρτηση\nΕτικέτες ΤV series, Cinemascope